BIBLE MUTAL NDX 0\nKALMEN KUTU KAS IN BIBLE\nA. D. Kas Latin se pa Anno Domini, kalmac pa “yea lun Leum,” ku “yea nukewa tukun Leum Jesus el isusla.” Kalmen “30 A. D.” pa yea tolngoul tukun Jesus el isusla.\nAbib Pa inge inen malem se meet ke calendar lun mwet Hebrew, mutawauk ke infulwen March lac nu ke infulwen April. Kalmen “Abib” pa “Malem in mwesrla fokin ima.” (Exo 13:4)\nabyss (abis) Sie luf na loal ma dimon uh kauli we soano pacl in nununku safla. (Lk 8:31)\nacacia (akesia) Inen sak soko. Oasr ros kac, ac arulana keke ac ku in oan paht — wo nu ke musa lohm ac tuptup. (Exo 27:1)\nAcn Mutal Na Mutal Infukil se ma oan eloac ke Lohm Nuknuk Mutal sin LEUM GOD, oayapa ke Tempul. Tuptup in Wuleang oan loac. Mwet Tol Fulat mukefanna pa ku in utyak nu in Acn Mutal Na Mutal, pacl se in yea se, ke Len in Eela Ma Koluk. (Lev 16:2–3 Exo 26:33–35)\nAdar Pa inge inen malem aksingoul luo ke calendar lun mwet Hebrew, mutawauk ke infulwen February lac nu ke infulwen March. (Est 3:7)\naf yokk kosra Af uga in luman eot (Exo 9:22–25 Jos 10:11)\nalabaster (alabastuhr) Sie kain eot nasnas tuhna, mwet uh sang orala mwe neinyuk ros ku sufa in neinyuk ono. (Mt 26:7)\nAmalek Sie sin wen nutin natul Esau (Gen 36:15–16). Filin tulik natul pangpang mwet Amalek, su sie sin un mwet su muta Canaan meet liki mwet Israel elos utyak nu we. Mwet Amalek elos mwet lokoalok ac pusrapasr, na God El sap mwet Israel in mweunelos. In pacl lal Tokosra Hezekiah lun Judah, mwet Israel elos onelosla nukewa. (1 Chr 4:43)\nAmen Ke mwet Hebrew elos fahk kas se inge, elos akkalemye lah elos akkeye ma fwack tari, kalmah pa “in ouinge” ku “lela in ouinge.” (Dut 27:15–26 Rom 16:27)\nAmmon Filin tulik natul Lot sin acn fusr natul. Mwet Ammon elos tuh muta kutulap Infacl Jordan, ac elos kupasr nu sin mwet Philistia in lain mwet Israel. Siti fulat selos, Amman, pa capital lun facl Jordan misenge. (Gen 19:38)\nAmor Mwet Amor pa pus emeet sin un mwet su muta in acn Canaan meet liki mwet Israel ilyak nu we. (Gen 15:16)\nArtemis Inen sie god mutan lun mwet Greek in pacl meet ah, su motkweyuk mu ku in oru eslap ac rukruk. (Orek 19:24)\nAsherah Inen sie god mutan lun mwet Canaan, su ma wien god mukul se pangpang Baal. Tukun mwet Hebrew elos kutangla acn Canaan, pus selos forla ac alu nu ke god luo inge. (Mwet Nun 3:7)\nAstarte Inen sie god mutan lun mwet Canaan su elos alialu nu sel ke pacl in mweun. (1 Sam 7:3, 4)\nB. C. “Before Christ” — kalmac pa yea nukewa meet liki Jesus el isusla. “400 B. C.” pa yea yea 400 meet liki Jesus el isusla. (Tukakinyen Oba.)\nBaal Inen god mukul lun mwet Canaan, su ma wien god mutan se pangpang Asherah. Tukun mwet Hebrew elos kutangla acn Canaan, pus selos forla ac alu nu ke god luo inge. Kalmen Baal ke kas Hebrew pa “mwet kacto” ku “leum.” (1 Tok 18:19 Hos 2:16–17)\nBaal‐lun‐Wuleang Pa inge inen god Baal sin mwet Shechem. (Mwet Nun 8:33, 34; 9:46)\nBabylon Siti se inge pa capital lun Babylonia, mutunfacl lulap se oan kutulap in Palistine ma tu sruokya\nacn Jerusalem yea 600 meet liki Christ. (Ezr 6:1) Mwet Christian meet ah pangon acn Rome “Babylon.” (1 Pet 5:13)\nbaptais Akul se nu sin mwet ma lulalfongi ac auliyak. Ke John Baptais el oru, mwet uh tili nu in kof ah. Tok mwet Christian elos filiya na paolos fin sifen mwet uh, akkalemye moul in ekla lalos. (Mt 3:6 Orek 22:16 Gal 3:27)\nbalsam Kain in sak soko ma ful kac uh sang orek ono ac mwe keng. (2 Sam 5:23)\nbarley (barli) Kain in mahsrik ma mongo fahko kac, apkuran in oana wheat. (Lev 27:16 Rut 1:22; 3:2; Jn 6:9)\nBeelzebul Sie inen Satan. Mwet Jew elos pangon mu el leum lun ngun fohkfok. (Mt 12:22–28)\nBehemoth (Behemot) Kosro na lulap soko srumunyuk in Job 40:15–24.\nBochim (Bokim) Inen acn se inmasrlon Gilgal ac Bethel. Lipufan se lun God el tuh kai mwet uh, ac ke elos auliyak elos wowoyak tung. Na itukyang inen acn sac, “Bochim” — kalmeya in kas Hebrew pa “elos su wowoyak.” (Mwet Nun 2:1–5)\nbrick Block orekla ke fohk kle ac mah pao akulamisyak, na umla ku fili ye faht in kekela. (Gen 11:3 Exo 5:6, 7)\nbrimstone Liye ke sulfur.\nbronze Liye ke brass.\nBul Pa inge inen malem akoalkosr ke calendar lun mwet Hebrew, mutawauk ke infulwen October lac nu ke infulwen November. (1 Tok 6:38)\nbushel Sie mwe srikasrak orekmakinyuk in pacl meet, sahp ac oana lupan pak in rice paun lumngaul. (Mwet Nun 6:19 Ezk 45:24)\ncake (kek) Flao manmanla oana pancake, a wangin mwe pulol ku sugar kac. (Lev 7:12)\ncassia (kasia) Sie mwe akyuye mwe mongo, ma ke kulun sak soko, emah uh apkuran nu ke cinnamon. (Exo 30:24)\ncedar (sidar) Sak oa ac oasku, su arulana fulat ac suwohs. In pacl meet ah sak soko inge pus fin acn Lebanon. Orekmakinyuk in musa lohm oa. (1 Tok 7:2, 3)\nchariot Mwe kasrusr, wheel luo oan kac ma ulul ke horse. Orekmakinyuk in pacl meet nu ke mweun, akutun, ac wun mwet leum ke len lulap. (Exo 14:6, 7)\nChemosh (Kimohsh) Inen god se lun mwet Moab ac Ammon. (Oek 21:29)\ncherub (Keruhb) Ma mutal oana lipufan, oasr posohksok kac, su fahkak wolana lun God. (Gen 3:24 Exo 25:17–22 1 Tok 6:23–28 Ezk 1:5–13)\nChrist (Kraist) Wal se ke kas Greek, oapana “Messiah” in kas Hebrew. Kalmeya pa El Su Akmusrala. Jesus pa Christ ke sripen God El sulalla ac supwalma tuh elan Leum ac Mwet Lango. (Jn 1:41 Orek 18:5)\ncumin (kumin) Mahsrik se, fita kac tuktuki sang akyuye mwe mongo. (Isa 28:25, 27 Mt 23:23)\nCush (Kush) Ine matu nu ke facl se oan eir in acn Egypt, su misenge pangpang Ethiopia. (Gen 2:13; 10:8–10 Isa 11:11)\ncymbal (simbal) Ipin osra tupasrpasr ac minini luo ma yohk pusra, su sritalkinyuk wi pusren mwe on saya. (1 Chr 16:42 Ezr 3:10 1 Cor 13:1)\ndeer (dir) Kosro soko inge yok liki nani uh, ac srik liki kao. Oasr koac kac, ac ma mukul uh pus sunun mutan koac kacl, wiwi na matwal. Tuhna uh srusra fohkfok. (1 Tok 4:22, 23)\ndemon Ngun fohkfok ma oasr ku la in akkolukye moul lun mwet. Yurin mwet meet elos pangon dimon uh elos kulansapu Satan. (Lk 4:33–35)\ndill Mahsrik se ma orekmakinyuk srupoh ah, sra ah, ac fita ah nu\nke mwe akyuye mwe mongo. (Isa 28:25)\ndragon (drackuhn) Soko srosrok lulap sulallal in sramsram matu lun mwet meet ah, ma oana luman kinoul koas. (Isa 27:1 Fwack 12:3)\nEdom, mwet Edom (Itom) Sie mutanfacl oan kutaeir in acn Israel. Mwet we ma ke filin tulik natul Esau. (Gen 36:8–19) Facl Edom acn na toktok, eoteot, ac upa sak uh in kap we — tia oana acn Canaan, ma tupasrpasr ac wo fokon acn we yen lun tulik natul Jacob. Mwet Israel elos kutangla acn Edom in we lun Tokosra David (2 Sam 8:12–14.) Tusruktu oasr pacl mwet Edom elos alein nu sin mwet Israel. (1 Tok 11:14–22)\nElul Pa inge inen malem akonkosr ke calendar lun mwet Hebrew, mutawauk ke infulwen August lac nu ke infulwen September. (Neh 6:15)\nephod (efad) Pa inge inen nuknuk se ma Mwet Tol Fulat el sang afinya finpisal. Tutaung urim ac thummim nu kac. (Exo 28:4–31)\nEpicurus Liye ke mwet lal Epicurus.\nEthanim (Etanim) Pa inge inen malem akitkosr ke calendar lun mwet Hebrew, mutawauk ke infulwen September lac nu ke infulwen October. (1 Tok 8:2)\nEthiopia (Itiopia) In kas Hebrew acn se inge tuh pangpang Cush, oan eir liki acn Egypt, ma nwanak facl luo misenge pangpang Ethiopia ac Sudan. (2 Sam 18:21 Zep 2:12)\neunuch (yunuhk) Sie mukulsu tia mwet Jew, ma itukla nien orek fahko lal. In pacl meet ah, mwet eunuch oru kulansap yohk inkul sin tokosra, ku elos taran nien muta lun mutan kien tokosra wi pac mutan kulansap. (Lev 21:20 2 Tok 20:18 Est 2:3 Orek 8:27)\nflax (flahks) Kain in sak sacnsan se, orekmakinyuk srupo ah in sang orala turet mwe orek nuknuk linen. Fita kac ah sang orek kiris. (Jos 2:6)\nfohkfok, akfohkfokye Kutena lumah ma oru sie mwet in kofla wi alu nu sin God. Oasr kutu ma mwet se fin oru ku fahk ku kang, ma inge ac akfohkfokyal, oana ma oakwuki ke Ma Sap lal Moses. Oasr kutu ohiya elos enenu in oru in aknasnas‐yalosla, na elos tufah ku in sifil alu. (Lev 5:2–6; 15:31; 17; 18; 19)\nFolokyang Liye ke Yea in Foloyang.\nfranku (frangkuh) Sie mwe keng ma orekla ke ful in sak in acn Arabia. (Exo 30:34–47)\nfulahk In book matu, mwet uh orekmakin fulahk in fahkak lulalfongi na pwaye lalos (Jos 2:12, 13). Jesus el aketeya mu tia fal in fulahk ke inen God ac ma El orala. (Mt 5:34–37)\ngazelle (gazel) Kain in kosro inge oana luman deer ku nani; arulana kato ac mui ke kasrusr. (Ols 2:7–9)\nGentile (Jentail) Mwet nukewa su tia mwet Jew. Pangpang pac mwet ingan mwet pegan. Ke buk in Mwet Nununku oasr sie siti pangpang “Harosheth lun mwet Gentile” — kalmac pa mwet pegan na pa muta we. (Mwet Nun 4:2 Orek 17:17)\nGilgal (Kilkal) Kalmen Gilgal in kas Hebrew pa “sisla”. (Jos 5:9)\ngold na pwaye Gold ma aknasnasyeyukla ac wangin kutena ma srilucngya. Pangpang pac “gold nasnas.” (1 Tok 6:20; 10:21 Fwack 21:18, 21)\nHades (Hedis) In lulalfongi lun mwet Jew, pa inge acn mwet misa uh muta we tupan nununku safla. (Psa 116:3 Lk 16:22, 23)\nHormah (Horma) Kalmen ine se inge in kas Hebrew pa “kunausla.” (Mwet Nun 1:17)\nhyssop (hisuhp) Soko sak moul fototo ma keng ac ungung sroa.\nOrekmakinyuk ke pacl in alu in sang aksroksrokye mau. (Exo 12:22 Oek 19:18 Jn 19:29)\nIsrael Pa inge ine se God El sang nu sel Jacob, ohinge filin tulik natul nukewa pangpang mwet Israel. (Gen 32:28, 29) Ke pacl se kitakatelik tokosrai nu ke ip luo, sruf singoul ma muta layen epang pa pangpang “Israel.” (1 Tok 11:31–37)\njackal Inen kosro lemnak soko, apkuran nu ke lupan kosro ngalngul. (Isa 34:13 Eok 5:17, 18)\nKislev Pa inge inen malem akeu ke calendar lun mwet Hebrew, mutawauk ke infulwen November lac nu ke infulwen December. (Zec 7:1)\nkosrala Lumah se inge orek nu sin tulik mukul nukewa nutin mwet Jew len akoalkosr tukun elos isusla, tuh in sie mwe akul ke wuleang inmasrlon God ac tulik nutin Israel. (Gen 17:9–14 Exo 4:24–26 Orek 7:8)\nkosro Liye ke orek kosro.\nKufwen Alukela Mwet Israel elos akfulatye kufwa se inge ke len aksingoul akosr ke malem in Nisan (sahp oasr ke April len se meet.) Ma in akesmakinye taltalla lalos liki sruoh lalos in Egypt. Lipufan in Misa el tuh uniya wounse mukul nukewa ke kais sie lohm sin mwet Egypt, a el alukela lohm sin mwet Hebrew. (Exo 12:1–14, 23–27)\nKufwen Bread Tia Akpulol Kufwa se inge orek ke len itkosr tukun Kufwen Alukela. Ke wik sac nufon mwet Israel elos tia orekmakin mwe akpulol ke elos manman bread. (Oek 28:16–25)\nKufwen Iwen Aktuktuk Mwet Israel elos oru kufwa se inge tukun pacl in kosrani ke ima lalos. Elos musaela iwen aktuktuk ac muta loac ke pacl elos akfulatye kufwa se inge, in akesmakinyalos ke pacl mwet matu lalos fufahsryesr yen mwesis. (Lev 23:33–43 Oek 29:12–38)\nKufwen Kisa Ke Tempul Kufwa se inge mwe akesmakinye mwet Jew ke pacl se Judas Maccabeus el tuh sifilpa folokonak ac kisakunla loang luin Tempul ke 165 B. C. — orek ke lusen len oalkosr, mutawauk ke len aklongoul limesr ke malem Kislev (sahp oasr ke December len 10.) (Jn 10:22)\nKufwen Kosrani Mwet Israel elos akfulatye kufwen kosrani lun wheat ke len lumngaul tukun Kufwen Alukela. (Dut 16:9–12)\nKufwen Malem Sasu Ke fong se tufahna liyeyukyak alwat, pa inge len se emeet lun kais sie malem ke calendar lun mwet Hebrew. Mwet uh elos mongla ke len sac — elos alu, orek kisa, orek kufwa ac aengani in akfulatye len sac. (Oek 28:11–15)\nKufwen Yea Sasu Len se meet ke malem akitkosr, pa yea sasu lun mwet Hebrew. Oakwuk ke akfulat lalos ke Kufwen Yea Sasu pa kalem ke. (Lev 23:23–25)\nLen in Akoo Len se akonkosr ke week, len in akola nu ke len Sabbath. Yurin mwet Jew len se inge pa Friday. (Mk 15:42)\nLen in Eela Ma Koluk Len se inge pa oa emeet ke len mutal lun mwet Israel. Ke len se aksingoul ke malem akitkosr in yea nukewa (sahp pa ke len se meet in October.) Mwet Tol Fulat el ac oru mwe kisa in eela ma koluk lun mwet Israel nukewa. (Lev 16:1–34)\nLen Pentecost Liye ke Pentecost.\nlepa, musen lepa Musen lepa ma srumunyuk ke Bible uh sisani kain in mas puspis ke kulun mano, su mwe sensen ac fisrasr mwet uh in oeak. (Exo 4:6 Lev 13:1–39)\nLEUM GOD Mwet Israel in pacl meet ah elos simis inen God lalos ke leta akosr na: YHWH. Tusruktu ke elos ac riti Ma Simusla uh elos ac\ntia fahk ine sac ke sripen elos arulana oalkin inen God lalos. A elos ac fahk “Adonai” su kalmac pa “Leum.” Ke sripa se inge, leng puspis misenge in kas English oayapa kas saya, orekmakin LEUM, ku LEUM GOD, nu ke inen God sefanna lun mwet Israel ac mwet Christian. (Exo 6:29) Wangin ine se inge, “Jehovah” in kas Hebrew — tufah sikyak ke sie leng in kas Latin ke 1,518 A. D.\nLEUM GOD Kulana Kas Hebrew fahk mu “YHWH lun un mwet mweun.” in akkalemye ku lulap lun God. (Mic 4:4)\nLevi (Livai) Liye ke mwet Levi.\nLeviathan (Livaiatan) Oasr srumunyen wet lulap soko inge ke sramsram matu lun mwet Canaan. El muta inkof uh, ac lumwayuk mu el oana luman crocodile. (Job 41:1–34 Isa 27:1)\nlinen Sie kain nuknuk arulana fwel orekla ke turet srik eoa ma tuku ke sak flax. Nuknuk linen uh kacna orekmakinyuk meet sin mwet fulat ac mwet oasr kasrpa. (Lev 16:4)\nlocust (lokuhs) Sie kain won srisrik, oana lupan kot sohksok inima uh. Pacl se mukuime uh pisalos oasr ke tausin puspis. Elos ne srik a ac leu in kang mah ac sra ac fokinsak nukewa, pwanang turangangla acn nukewa elos sun. (Exo 10:4–15)\nMa Sap Book limekosr meet ke Wuleang Matu pa pangpang Buk in Ma Sap, su pa yohk sripa emeet yurin mwet Jew ke sripen elos pangon mu elos moulkin Ma Sap. Jesus el wi akfulatye Ma Sap tusruktu el oayapa akyokye kalmeya nu sin mwet uh. Paul el akilen lah ma sap uh tia ku in molela mwet uh, a lulalfongi in Christ pa ase moul pwaye nu sesr. (Mt 5:17; 22:36–40 Mk 2:23–27 Jn 1:17, 18; 7:14–19 Gal 3:23–25)\nmandrake (mahndrek) Kain in sak soko ma mutan in pacl meet ah orekmakin in pwanang elos in ku in pitutu, ku elos in eye sin mukul. (Gen 30:14–16 Ols 7:13)\nmanna Mwe mongo se God El sang nan mwet Israel ke fufahsryesr lalos yen mwesis — oana fita fasrfasr na srisrik se. Fisrasr in mukutkuti, ac emah uh oana eman flao minini orekla ke honey. Kas se inge “manna” oana “Mea se inge?” in kas Hebrew. (Exo 16:14–31)\nMeoa Misa Meet pangpang meoa se inge Meoa Sohl mweyen yokla sohl kac. Pacl inge pangpang Meoa Misa mweyen wangin ma moul ku in moul loac. (Jos 3:16)\nMeoa Srusra In kas Hebrew acn se inge pangpang meet Mweo in Loa — sie acn pus sunun lulu loal, oeang acn pusisel ma fohkfoko ac kof uh luluyak we. Pa inge acn se motkweyuk mu mwet Israel elos ut we ke elos kainkin mwet mweun Egypt. Tok kalmeyen Mweo Srusra sralapelik fahsru Inalok Suez ne ke Inalok Aqaba. (Exo 13:17, 18)\nMesopotamia Inen facl se su oan inmasrlon Infacl lulap Tigris nu Infacl Euphrates. Misenge acn se inge pa pangpang Iraq. (Gen 28:1–5 Orek 7:2)\nMessiah (Mesaia) Wal se ke kas Hebrew — kalmeya pa El Su Akmusrala, oana fahk, “Mwet Solla lun God.” Wal se inge akkalemyeyuk sin mwet palu ke tuku lun sie Mwet Lango sin God me. In kas Greek, wal se inge pa “Christ.” (Mt 1:16, 17; 24:23, 24)\nMolech (Molek) Inen sie sin god puspis lun mwet Canaan in pacl meet ah. Sie pac inen god se inge in kas Hebrew pa Milcom. (Lev 20:1–5 1 Tok 11:5 Jer 32:35)\nmut ac kasrup fohk we Kas Hebrew fahk mu, “sie acn soror ke milk ac honey.” Kalmeya pa fohk we uh arulana wo ke ima uh. (Exo 3:8 Jos 5:6)\nMutal na Mutal Liye ke Acn Mutal na Mutal.\nmutan kosro Liye ke orek kosro.\nmutan kulansap kia In pacl meet ah, sie mutan kulansap ku in muta yurin mwet kacto lal oana sianyan, tuh tia akilenyuk mu eltal mwet payuk. Pangpang mutan sac “concubine.” El pusisel liki mutan na pwaye kien mukul sac. Ac mukul sac pangpang mukul tumun mutan kulansap sac. (Gen 16:3 Mwet Nun 8:31 1 Tok 11:3)\nmwe kisa firir Kain in kisa se inge enenu in firiyukyak nufon monin kosro soko. Kolo kac an ma lun mwet tol se ma kulansupu kisa sac. (Exo 20:24 Lev 6:8–13)\nmwe kisa in akinsewowo Mwet Jew elos oru mwe kisa se inge ke elos suk tuh God Elan akinsewowoyalos, oayapa in folokonak akupasri wowo inmasrlon mwet se ma oru kisa sac ac God. Ke leng matu ah, pangpang kisa se inge “mwe kisa misla” ku “mwe kisa tapukyukyak.” (Exo 20:24; 29:28 Lev 3)\nmwe kisa ke ma koluk (Oek 5:5–10 2 Tok 12:16)\nmwe kisa ke ma koluk lukma Mwet se fin orala sie ma koluk ke el sifacna tia akilen lah koluk, oayapa mwet saya tia wi etu lah el orala, pangpang ouiya se inge “ma koluk lukma.” In leng matu pangpang “ma sito.” Mwet su orala kutena ouiya inge enenu in oru sie mwe kisa in akfalyela. (Lev 5:14—6:7 2 Tok 12:16)\nmwe loeyuk iniwa Sie nuknuk lun Mwet Tol Fulat sapkinyuk sin God in sang lo iniwal, ma el enenu in nukum ke el ilyak nu in Acn Mutal ke Lohm Nuknuk Mutal sin LEUM GOD. Nuknuk sac naweyukla ke kain in eot saok singoul luo, ma akilenyen sruf singoul luo lun Israel. (Exo 28:15–30)\nmwe neinyuk wain Mwe neinyuk wain in pacl meet ah orekla ke kulun kosro. Ke pak uh sasu el malok, ku in yokelik. Na ke wain uh mutawauk in pulol, pak inge ac yokelik wi na pulolak lun wain uh. Fin kolo sac mahi, ac kekela, tia ku in yokelik. Na ke wain uh pulolak, kolo mah se ac fokelik. (Mt 9:17 Mk 2:22 Lk 5:37, 38)\nmwet kalngeyuk Mwet supweyuk in lukma in konauk ma sapkinyuk nu selos. (Jos 2:1)\nmwet eisani tax Mwet Jew su kulansupu government lun Rome, ke elos orani tax ke mwe kuka nukewa lun mwet Jew. Pa inge sripa mwet Jew wialos pangon elos mwet koluk mweyen elos kasru mutunfacl ma leum faclos. (Mt 9:9–13)\nmwet elder Ke book in Fwackyuk, oasr mwet elder longoul akosr su kulansupu tron lun God. Sahp u se inge pa aolyen mwet lun God. (Fwack 4:4, 10)\nmwet Epicurus Un mwet su fahsr tukun mwe luti lal Epicurus, sie mwet luti pwengpeng in acn Greece su misa ke 270 B. C. Luti lal akkalemye lah ma se yok sripa ke moul uh pa mwet in suk inse misla ac engan. Ma inge enenu in sukok ke mwet se srakna moul fin fahlu, mweyen luti lal uh fahkak mu ngunin mwet se wi na manol wanginla. (Orek 17:18)\nmwet Jew Ine se inge “Jew” tuku ke sruf se pangpang Judah, ke sripen sruf se inge pa eteyuk inmasrlon sruf nukewa lun Israel, su Tokosra David ac Tokosra Solomon ma kac. Tukun sruoh lalos in acn Babylonia, na mwet Israel nukewa pangpang mwet Jew. (Neh 5:1–5 Gal 2:13–15)\nmwet lili In Wuleang Matu ah, kalmen “mwet lili” pa mwet Israel nukewa. In Wuleang Sasu, kalmeya pa “mwet Christian nukewa, mukul ac mutan.” (Oba 12 Lk 17:3 Rom 8:12 Gal 6:1)\nmwet luti ke Ma Sap Mwet ma aketeya ac luti ke buk in Ma Sap lun Moses oayapa buk saya ke Wuleang Matu. Pangpang mwet inge “mwet sim” in pacl lun Jesus, oayapa ke leng matu Kosrae, tusruktu orekma lalos pa in luti ac aketeya Ma Simusla. Ke ma inge, leng sasu orekmakin ine se\ninge: “mwet luti ke Ma Sap.” (Mk 2:6, 7)\nmwet matu In Wuleang Matu, mwet matu pa mwet kol lun sie sruf, sie siti, ku sie facl. (2 Tok 6:32)\nmwet palu Sie mwet su fahkak kas ma tuku sin God me. (Dut 18:21, 22 1 Sam 2:27 Jas 5:10)\nmwet pegan Mwet Jew elos pangon mwet nukewa su tia mwet Jew, elos mwet pegan. Mwet pegan elos tia wi alu nu sin God pwaye. Pangpang pac mwet ingan mwet Gentile, su pa mwet lun mutun fahl saya. (Mwet Nun 4:2, 13, 16 2 Tok 21:3, 4 Eok 1:10 Mt 10:5)\nmwet Pharisee Sie un mwet Jew su etu yok ke Ma Sap, su suk in akos ma sap nukewa, ma simla tari oeang pac mwe luti ac oakwuk puspis ma orekla tukun pacl lal Moses ah me, su tia oan ke ma simusla. (Orek 23:6–8; 26:5)\nmwet Sadducee Sie u ke alu lun mwet Jew, inkaiyalos mwet tol. Elos lulalfongi mu ma simusla mukena ke book limekosr emeet ke Wuleang Matu pa mwet uh enenu in akos ac moulkin. U se inge supus liki un mwet Pharisee, ac lulalfongi lalos ekla liki lulalfongi lun mwet Pharisee. (Mk 12:18 Orek 23:7, 8)\nmwet sap Mwet ma solla ac supweyukla sin Christ in usalik pweng wo. Inen mwet sap singoul luo oasr ke Mt 10:2–4. Tok pangpang pac Paul ac James mwet sap. (Orek 1:12, 13; 2:23–26 Rom 1:1 Gal 1:19)\nmwet sim Sie mwet su ma kunal pa in simusla ac karingin kutena ma simla yok sripa. Ke Wuleang Matu, pangpang mwet inge “mwet sim.” (Jer 8:8) Ke Wuleang Sasu, mwet ma tuh pangpang “mwet sim” pa mwet su luti ac aketeya Ma Sap uh. Liye ke mwet luti ke Ma Sap.\nmwet Stoic Un mwet su fahsr tukun mwe luti lal Zeno, sie mwet luti pwengpeng in acn Greece su misa ke 265 B. C. Ma yok in luti lalos pa mwet uh in pilesru mwe par ac oayapa mwe keok. Elos in tia ukwaot ac okwama ma sikyak uh. Nankalos srike in lusrungulos liki ngetnget in engan ku oayapa asor. (Orek 17:18)\nmwet tol Meet mwet tol uh ma tuku ke tulik natul Aaron, tamulel lal Moses. Orekma kunen mwet tol in kol alu ac orek kisa in Lohm Nuknuk Mutal ac in Tempul. (Exo 29:1) In Wuleang Sasu, akfulatye kutu inmasrlon mwet tol uh, pangpang “un mwet tol fulat.” (Lk 1:8–10)\nMwet Tol Fulat Mwet tol se su fulat liki mwet tol nukewa; el pa sifen un mwet tol uh. Aaron pa Mwet Tol Fulat se oemeet. (Exo 29:1–7 2 Chr 19:11)\nmwet tuma lutlut Sie mwet su fahsr tukun sie mwet luti ac lutlut sel. Oasr mwet tumal lutlut lal John Baptais, ac pus mwet tumal lutlut lal Jesus. Inmasrlon mwet inge, Jesus el srela mwet singoul luo in pangpang “mwet sap.” Liye pac ke mwet sap.\nmyrrh (muhr) Sak soko, ful kac uh arulana eye yurin mwet meet. Tia kap fin acn Palestine, pwanang sesa ac yok molo. Arulana keng fohlo, orekmakinyuk mwe ono, oayapa sang mosrwe monin mwet misa. (Est 2:12; Jn 19:39)\nnard Sie ono keng su arulana yok molo (Mk 14:3 Jn 12:3)\nNazarene Mwet Nazareth pangpang “Nazarene.” Ke sripen Jesus el sie mwet Nazareth, pangpang pac el “Nazarene,” oayapa mwet ma fahsr tokol oemeet pangpang pac “Nazarene.” (Mt 2:23 Orek 24:5)\nNazirite Sie mwet ma orala wuleang ku lal in eisalang na pwaye nu sin God. Oayapa oasr mwet ma God El sifacna srela tuh elos in moul oana mwet Nazirite oe ke elos isusla. (Oek 6:1–21 Mwet Nun 13:5 Amo 2:11)\nnien fut wain Sie tup na lulap, ma grape uh ac sisiyang nu loac, na\nmwet uh sroang futung ne ke na sororla sronin grape uh, mwe orek wain. (Eok 1:15 Jol 3:13)\nNisan Pa inge inen malem se meet ke calendar lun mwet Hebrew tukun pacl lun sruoh. (Est 3:7) Meet liki sruoh, malem se inge pangpang Abib. Liye ke Abib.\nnuknuk yok eoa Kain in nuknuk se orekla ke unen nani. Mwet meet ah nukum ke pacl in lalo ku eoksra. (1 Tok 21:27)\norek kosro Sie kalmac pa ke mukul se el oan yurin mutan kien siena mukul — Kalmac se inje in kas English pa “adultery.” (Exo 20:14 Oek 5:11–14) Sie pac — “prostitute.” (Dut 23:17, 18 Soa 6:26 Hos 4:14 Amo 7:17)\nox Cow mukul ma oru orekma toasr inima uh. (1 Tok 19:19)\nParadise (paratais) Sie acn wolana ac enganlana, su oayapa orekmakinyuk nu ke acn inkusrao. (Lk 23:43 2 Cor 12:3)\npegan Liye ke mwet pegan.\nPentecost Kas Greek se, kalmeya pa aklumngaul. Yurin mwet Jew oasr sie kufwa orek ke len aklumngaul tukun Kufwen Alukela. Kufwa se ingan pangpang Kufwen Kosra‐ni. (Liye ke Kufwen Kosrani.) Len sacn pacna sin mwet Christian uh akfulatye‐yuk ke sripen pa inge len se Ngun Mutal tuku nu fin mwet lulalfongi. (Orek 2:1)\nPharisee Liye ke mwet Pharisee.\npomegranate Kain in sak soko, fahko kac uh lupan na mu mau. Kolo uh srusrsrusra, ac emah uh emwem ac sroanom. Pukanten fita kac, ac ros kac orekmakinyuk nu ke ono. Katoiyen fokinsak sak soko inge pwanang orekmakinyuk in sang nawu sru ke Tempul. (1 Tok 7:18 Jer 52:22, 23)\nPurim Sie pacl mwet Jew elos akfulatye in akesmakinye pacl se elos taltalla liki ongoiya. (Est 3:7; 9:24–32)\nRephaim Sie sruf in koht, mwet na yok pisa, ma muta Palestine meet liki pacl lal Abraham. Mwet safla se ke Rephaim pa Tokosra Og lun Bashan. (Gen 14:5 Dut 2:10, 11; 3:11, 13 Jos 12:4)\nroebuck Soko kain kosro oana nani tuh yok liki, ac pus koac kacl su oasr inch 6 nu ke 15. (1 Tok 4:23)\nSabbath Len se akitkosr ke wik lun mwet Jew, mutawauk ke faht uh tili ke etu in Friday, nwe ke eku in Saturday. Sie len mutal su tia lela in oasr orekma. (Exo 16:25, 26; 20:11; 31:12–17)\nSadducee Liye ke mwet Sadducee.\nsak oak Inen sak lulap soko, ma mwet Israel oalkin in pacl meet (Jos 19:33; 24:26)\nSamaria, mwet Samaria Polo acn se inmasrlon acn Judea ac Galilee. In pacl meet ah, mwet Israel su muta in acn se inge elos tuh payuk sin mutan Canaan ac mutawauk in alu nu ke ma sruloala, pwanang oasr srisrielik ac asrungai inmasrlon mwet Israel ac mwet Samaria, fil nu ke fil. (1 Tok 16:23, 24 2 Tok 17:5–34 Jn 4:4–9)\nscepter Soko sikal ma naweyukla ke gold, ma oan inpaol tokosra in akkalemye ku ac fulat lal. (Gen 49:10 Est 4:11)\nshepherd Mwet karinganang sie un sheep. (Psa 23 Isa 40:11 Jer 33:12, 13 Zec 9:16)\nShiloh Siti se inge oasr ke acn lun sruf lal Ephraim. Acn se inge pa akilenyuk mu acn in alu oakwuk se omeet lun mwet Israel. Lohm Nuknuk Mutal ac Tuptup in Wuleang oan we ke pacl lun mwet nununku, meet liki oasr tokosra lun mwet Israel. (Jos 18:1 1 Sam 1:24).\nSivan Pa inge inen malem aktolu ke calendar lun mwet Hebrew, mutawauk ke infulwen May lac nu ke infulwen June. (Est 8:9)\nsrakna oan nwe misenge Srakna oan nwe ke pacl se simla book sac (Mwet Nun 6:24)\nStoic Liye ke mwet Stoic.\nsulfur (suhlfer) Ma se inge ma na fol ac koluk fohlo se. Ke leng meet ah pangpang “brimstone.” (Gen 19:24 Dut 29:23 Psa 11:6 Fwack 14:10)\ntambourine (tahmburin) Kufwen mwe srital on se ma raun ac ipin osra oan kac, ma mutan uh ac usruk ke pacl in on. (Psa 81:2)\nTebeth Pa inge inen malem aksingoul ke calendar lun mwet Hebrew, mutawauk ke infulwen December lac nu ke infulwen January. (Est 2:16)\nTokosra Fulat Tokosra fin mutunfacl puspis — “Empiror” (2 Tok 15:19)\nTokosrai lun God, Tokosrai lun kusrao Kalmac pa ma wowo su kalem insien kutena mwet su akfulatye God ac suk in oru ma lungse lal. Jesus el akkalemye lah Tokosrai lun God tia sie acn ku mutunfacl. Ke sripen sim lal Matthew ma nu sin mwet Jew, el orekmakin “Tokosrai lun kusrao” mweyen mwet Jew elos oalkin in fahk inen God. (Mt 13:44–48 Jn 18:36)\ntron Mwe muta fulat lun tokosra. Tron lun God pa acn in muta mutal lun God. (1 Tok 2:19 Mt 25:31 Heb 8:1)\nTuptup in Wuleang Sie tuptup orekla ke sak oa, nawukla ke gold, ma neinyen eot tupasrpasr luo su simla ke ma sap singoul. (Exo 37:1–9)\nU lal Herod Mwet Jew su lungse tuh filin tulik natul Herod in leum faclos liki na in mwet lun governor lun acn Rome. (Mk 12:13)\nUn Mwet Pwapa Fulat Un mwet nununku ac pwapa fulat oemeet lun mwet Jew. Mwet itngoul sie nufon. Kais sie enenu in yea tolngoulyak matwa, mwet payuk, oawe, ac pisrla ke ma sap. U se inge pa pangpang Sanhedrin. (Orek 5:21)\nUrim im Thummim Ma luo inge mwet tol in pacl meet elos orekmakin tuh elos in ku in kalem ke ma lungse lun God. Tia kalem lah elos orekmakin fuka. (Exo 28:30 1 Sam 14:41)\nVirgin Kutena mutan ma soenna etu mwet. (Lev 21:7, 13, 14 Est 2:2)\nvulture Sie kain won; arulana yohk ac sroalsral, su lungse kang kutena mano misa. (1 Tok 14:11 Mt 24:28)\nWen nutin Mwet Ke book in Ezekiel, kalmen “wen nutin mwet” pa “mwet sukawil moul la.” (Ezk 2:1) Ke buk in Daniel, sie ma liyeyuk in aruruma su “oana luman mwet se” tusruktu oasr ku ac wal yorol su fulat liki ma oan yurin mwet uh. (Dan 7:13, 14) Jesus el orekmakin wal se inge kacl sifacna, sahp in akkalemye lah el isusla in moul in mwet, a ku lun Messiah oan in el. (Mt 26:63, 64 Mk 2:10–12)\nWulela Sie insesela ku inmasrlon God ac mwet uh, ku inmasrlon sie mwet ac God. Wulela se srumunyuk yohk na in Wuleang Matu pa wulela inmasrlon God ac tulik nutin Israel in pacl lal Moses. (Gen 9:8–17; 17:1–8 Exo 24:4–8)\nYea in Folokyang Yurin mwet Israel emeet ah, kutena mwet su molela mwet, acn, ku kutena ma lun sie na mwet, el enenu in folokonang nu sin mwet se la ah ke yea aklumngaul nukewa. Pangpang yea sac “Jubilee,” ku Yea in Folokyang. (Lev 25:8–54)\nZion Pot ku lun un mwet mweun lun mwet Jebus, pangpang Zion. Ke Tokosra David el kutangla acn sac, eol soko ah nufon pangpang Zion, oayapa pangpang Siti sel David. Na tok ke Solomon el musaela Tempul lun God Fineol Moriah, oan sisken Fineol Zion, eol lukwa inge kewa pangpang “Zion.” Siti Jerusalem, oayapa mutanfacl Israel nufon pangpang pac Zion. (2 Sam 5:7 1 Tok 8:1 2 Chr 11:4–7 Lk 1:27)\nZiv Pa inge inen malem akluo ke calendar lun mwet Hebrew, mutawauk ke infulwen April lac nu ke infulwen May. (1 Tok 6:1, 37)


BIBLE MUTAL LUO SAMUEL 14\n☰ LUO SAMUEL 14 ◀ ▶\nJoab El Akoo Inkanek In Folok Lal Absalom\n1 Joab el etu lah Tokosra David el asor yohk kacl Absalom, 2 ouinge el sapla nu sin sie mutan ma etu nunak su muta in acn Tekoa. Ke mutan sac tuku, Joab el fahk nu sel, “Oru lumom in mu kom asor. Nokomang nuknuk in asor, ac nimet kawiya sifom. Oru oana sie mutan su muta asor pacl na loeloes. 3 Na kom som nu yorol tokosra ac fahk nu sel ma nga ac fahk nu sum uh.” Na Joab el fahkang nu sel ma elan tuh fahk.\n4 Mutan sac som nu yorol tokosra ac srimi nwe infohk ah in akfulatyal, ac fahk, “O tokosra, kasreyu!”\n5 Tokosra el siyuk sel, “Mea kom lungse?”\nAc mutan sac fahk, “Leum luk, mukul tumuk ah misa, ac inge nga mukaimtalla. 6 Tuh oasr wen luo nutik, na sie len ah eltal akukuinla in ima ah, ac wangin mwet in eisaltalelik, na sie seltal uniya ma se ngia. 7 Ac inge sou luk nukewa ngetla likiyu, ac kwafe ngan sang wen se lula nutik inge nu selos elos in unilya ke sripen el uniya tamulel lal ah. Elos fin oru ma se inge, na ac wanginla wen nutik. Elos ac kunausla finsrak safla se luk, ac oru tuh in wanginla tulik in us inen mukul tumuk ah nwe tok.”\n8 Tokosra el topuk, “Folokla nu lohm sum, ac nga ac fah fosrngakin elya sac.”\n9 Na mutan sac fahk, “Leum luk, kutena ma kom ac oru, nga ac sou luk ac fah eis mwata. Ac fah wangin ma sufal lom ac sou fulat lom kac.”\n10 Ac tokosra el topuk, “Fin oasr kutena mwet aksangengye kom, kom usalu nu sik, ac el ac fah tia ku in sifilpa aklokoalokye kom.”\n11 Mutan sac fahk, “Leum luk, nunak munas pre nu sin LEUM GOD lom, tuh mwet se in sou luk su akoeyuk foloksak ke misa lun wen nutik ah in tia akyokye ma koluk lal ke el uniya pac wen se lula nutik inge.”\nDavid el topuk, “Nga wulela ke Inen LEUM GOD moul, lah wanginna ma koluk ac fah sun wen nutum an.”\n12 Ac mutan sac sifilpa fahk, “Nunak munas, leum fulat, oasr ma sefanna lula nga lungse fahk nu sum.”\nNa David el fahk, “Kwal, fahk.”\n13 Na mutan sac fahk nu sel, “Efu ku kom orala sie tafongla na yohk nu sin mwet lun God, ke kom tia fuhlela tuh wen nutum sifacna in foloko liki sruoh? Ke ma inge kom sifacna tukakin tafongla lom ke ma kom fahk ingena ah. 14 Kut nukewa ac misa. Kut oana kof kahkla nu fin fohk uh ma tia ku in sifil orekeni. Finne God sifacna, El tia folokonma mwet misa nu ke moul. Tusruktu tokosra se el ku in konauk inkanek in folokonma sie mwet liki sruoh. 15 Inge, leum fulat, sripa se pwanang nga tuku in sramsram nu sum uh pa ke mwet uh aksangengyeyu. Na pa nga fahk nu sik sifacna mu nga ac sramsram nu sum, mweyen nga finsrak na mu kom ac oru ma nga siyuk sum uh. 16 Nga tuh etu na lah kom ku in lohng ma nga siyuk, ac moliyula liki sie su srike in uniyuwi ac wen nutik ac siskutla liki facl se su God El sang nu sin mwet lal. 17 Nga nunku sik sifacna mu wulela lom ac oru tuh nga in moul ac tia sensen, mweyen tokosra el oana sie lipufan lun God, su ku in akilen inmasrlon ma wo ac ma koluk. Lela LEUM GOD Elan wi kom!”+\n18 Tokosra el fahk, “Nga ac siyuk kusen siyuk se sum, ac kom fahkma ma na pwaye an.”\nAc mutan sac fahk, “Leum luk, kom ku in siyuk ma nukewa kom ke siyuk an.”\n19 Na David el siyuk sel, “Ku Joab pa sap kom in fahk ma ingan uh?”\nNa el topuk, “Leum luk, nga fulahk ke ma mutal nukewa, lah wangin inkanek nga in ku in kaingkunla mwe siyuk lom an. Ma na pwaye se lah Joab, captain lom an, pa fahk nu sik ma ngan oru ac ma ngan fahk. 20 Tuh el oru in aksuwosyela nufon fohs se inge. Leum fulat luk, kom arulana lalmwetmet oana lipufan lun God, su etu ma nukewa ma sikyak.”\n21 Tok kutu, tokosra el fahk nu sel Joab, “Nga sulela mu nga ac oru ma kom lungse an. Fahla ac folokunulma Absalom nu yenu.”\n22 Joab el putati nu infohk uh ye mutal David in akfulatyal, ac fahk, “Leum fulat, God Elan akinsewowoye kom! Inge nga etu lah kom insewowo sik, mweyen kom ase nu sik enenu luk uh.” 23 Na el tuyak ac som nu Geshur, ac usalu Absalom nu Jerusalem. 24 Tusruktu tokosra el fahk mu Absalom elan tia muta inkul sin tokosra. El fahk, “Nga tia lungse liyal.” Ouinge Absalom el muta in lohm sel sifacna, ac tiana sikyak nu ye mutun tokosra.\nWola Inmasrlol David Ac Absalom\n25 Wangin sie mwet in acn Israel nufon pwengpeng ke oasku lal oana Absalom. Wanginna kutu ma koluk ke manol, insifali nwe ke kufinnial. 26 Aunsifal matol, ac el muta kalkul pacl se ke yac se ke sripen ac arulana loes ac toasr. Fin pauni ac oasr ke paun limekosr ma, fal nu ke srikasrak lun mwet leum uh. 27 Oasr wen tolu natul Absalom, ac sie acn pangpang Tamar, su arulana kato.\n28 Absalom el muta Jerusalem yac luo ac el tiana liyal tokosra. 29 Na el sapla solal Joab elan som nu yurin tokosra kacl, tuh Joab el tiana tuku. Absalom el sifilpa solal, a Joab el tiana lungse tuku. 30 Ke ma inge, Absalom el fahk nu sin mwet kulansap lal, “Liye, ima se lal Joab pa sisken ima luk ah, ac barley pa kapak kac. Fahla esukak.” Na elos som esukak ima sac.\n31 Joab el som nu lohm sel Absalom, ac siyuk, “Efu ku mwet kulansap lom ah esukak ima luk ah?”\n32 Na Absalom el fahk, “Mweyen kom tia tuku ke nga sapla suli kom. Nga tuh ke kom in som nu yorol tokosra ac siyuk kas inge keik: ‘Efu ku nga tuh tuyak liki acn Geshur ac tuku nu yenu? Nga funu mutana we lukun wo liki.’ ” Na Absalom el sifilpa fahk, “Nga ke kom in sakunla in oasr pacl luk yurin tokosra. Fin oasr ma koluk luk, na lela elan uniyuwi.”\n33 Ouinge Joab el som nu yurin Tokosra David ac fahkang nu sel ma Absalom el fahk ah. Na tokosra el sapla solal Absalom, ac Absalom el som nu yorol ac srimi nwe infohk ah ye mutal. Ac tokosra el paingul ac ngok mutal.\n+ 14:17 2 Sam 19:27


BIBLE MUTAL SIE SAMUEL 9\n☰ SIE SAMUEL 9 ◀ ▶\nSaul El Sonol Samuel\n1 Oasr sie mwet pwengpeng ac kasrup in sruf lal Benjamin. Inel pa Kish. El wen natul Abiel, su ma natul Zeror, ke sou lal Becorath in sou lal Aphiah. 2 Oasr wen se natul pangpang Saul. El mukul fusr na wo finsroa se. Wangin sie sin mwet Israel oasku oana el, ac el fulat liki mwet nukewa finpisalyak.\n3 Kutu donkey natul Kish uh kaingla, na Kish el fahk nu sel Saul, “Eis sie sin mwet kulansap in wi kom, ac komtal som suk donkey tuhlac inge.” 4 Eltal fahsr sasla infulan eol Ephraim nu in acn Shalishah, tuh eltal tiana konauk. Na eltal fahsr sasla pac in acn Shaalim, tuh donkey uh wangin pac we. Na eltal fahsr sasla pac in acn Benjamin, tuh eltal tia pacna konauk. 5 Ke eltal tuku nu in acn Zuph, Saul el fahk nu sin mwet kulansap lal, “Tari kut folokla, mweyen ke kut pahtlac, papa el ku na in tila nunku ke donkey uh, a el mutawauk in fosrnga kacsr.”\n6 Na mwet kulansap sac fahk, “Kolyawin. Oasr mwet na mutal se in siti se inge. Mwet uh arulana sunakunul mweyen ma nukewa el fahk uh pwayena. Wona kut in som nu yorol. Sahp el ac ku in fahkma nu sesr acn donkey uh muta we.”\n7 Ac Saul el fahk, “Kut ac fin som nu yorol, mea kut ac sang nu sel? Wangin mwe mongo lula in pak lasr uh. Ya oasr pac ma kut ku in sang nu sel?”\n8 Na mwet kulansap sac fahk nu sel, “Oasr ipin silver se yuruk. Nga ac sang nu sin mwet mutal sac, na el ac fahkak nu sesr lah donkey uh oasr ya.”\n9 (In pacl meet ah in Israel, fin oasr mwet lungse siyuk kutena ma sin God, el ac fahk ouinge, “Fahsru, kut som nu yurin sie mwet liyaten,” mweyen elos pangon mwet palu “mwet liyaten.”)\n10 Saul el fahk nu sin mwet kulansap sac, “Wona, kut som.” Na eltal fahsr nu ke siti se yen mwet mutal sac muta we. 11 Ke eltal ututyak ke inkanek nu in siti uh, eltal sun kutu mutan fusr su tuku liki siti sac in ut kof. Na eltal siyuk sin mutan inge, “Ya mwet liyaten sac oasr ingan?”\n12 Ac mutan inge topuk, “Aok, el oasr we. El a meet an ingan. Sulaklak, el tufahna sun acn inge misenge, mweyen mwet uh ac orek kisa ke loang se fineol uh. 13 Pacl se na komtal utyak nu in siti uh komtal fah liyal meet liki el utyak nu yen fulat in mongo we. Tuh mwet solsol nu ke mongo se inge fah tia mongo nwe ke na el akinsewowoye mwe kisa uh. Sulaklak utyak komtal in tuh sonol.” 14 Na Saul ac mwet kulansap sac utyak nu in siti uh. Ke eltal utyak nu we eltal liyal Samuel, el fahsru suwosma nu yoroltal ke el fahsr nu ke nien alu uh.\n15 In len meet ah, LEUM GOD El tuh fahk nu sel Samuel, 16 “Ke aur se inge lutu, nga ac fah supwaot sie mukul su ma in sruf lal Benjamin. Kom fah mosrwella tuh elan mwet kol lun mwet Israel, mwet luk, ac el ac fah molelosla liki inpoun mwet Philistia. Tuh nga liye keok lun mwet luk, ac nga lohng pusren pang lalos nu sik.”\n17 Ke Samuel el liyalak Saul, LEUM GOD El fahk, “Pa inge mwet se nga fahk nu sum ah. El pa ac kol mwet luk.” 18 Na Saul el kalukyang nu yorol Samuel sisken mutunpot ah, ac fahk nu sel, “Fahkma nu sik lah mwet liyaten sac muta oya?”\n19 Ac Samuel el topuk, “Nga pa mwet liyaten sac. Fahsr meet likiyu nu ke nien alu uh. Komtal kewa ac fah wiyu mongo misenge. Lututang nga fah fahkak ma nukewa ma komtal siyuk an, tufah komtal som inkanek lomtal an. 20 A funu nu ke donkey nutumtal ma tuhlac len tolu somla, nimet komtal nunku kac, tuh koneyukyak tari. Tusruktu, acnu su mwet se mwet Israel elos soano ac kena liye uh? Kom pa mwet sac! Kom, ac sou lun papa tomom an.”\n21 Ac Saul el fahk, “Nga ma in sruf lal Benjamin, sruf se srik emeet in Israel, ac sou luk uh pa pilasr emeet in sruf se inge. Efu kom ku kaskas ouinge nu sik?”\n22 Na Samuel el pwanulak Saul ac mwet kulansap se lal nu in sie fukil lulap, ac sang eltal in muta ke mutun tepu uh yurin mwet suliyukme, su akuran mwet tolngoul. 23 Samuel el fahk nu sin mwet orek mongo uh, “Use ipin ikwa se ma nga tuh sot nu sum ac fahk mu kom in srela ah.” 24 Na mwet orek mongo sac srakma ip se yu emeet ke nia, ac filiya ye mutal Saul. Ac Samuel el fahk, “Liye, ip se inge touyak tuh in ma nom. Mongo. Nga tuh srukak kom in tuh mongo ke pacl se inge wi mwet ma nga suli inge.”\nAc Saul el welul Samuel mongo in len sac. 25 Ke elos tufoki liki nien alu ah nu in siti sac, elos akoela nien motul lal Saul fin mangon lohm* se, 26 ac Saul el motulla we.\nSamuel El Mosrwella Saul Tuh Elan Sie Leum\nToang ke lututang, Samuel el pangnol Saul fin mangon lohm uh ac fahk, “Tukakek, tuh nga nga in supwekomla inkanek lom.” Saul el tukakek, ac welul Samuel illa nu inkanek uh. 27 Ke eltal fahsr nwe sun sisken siti uh, Samuel el fahk nu sel Saul, “Sap mwet kulansap lom elan fahsr nu meet ac soanekut.” Na mwet kulansap sac fahla, ac Samuel el fahk nu sel Saul, “Tui inse inge ke kitin pacl, nga in fahk nu sum ma God El fahk nu sik.”\n* 9:25 fin mangon lohm: in pacl sac lohm uh tupasrpasr acn lucng, ac mwet ku in motulla fac.


BIBLE MUTAL LUO SAMUEL 9\n☰ LUO SAMUEL 9 ◀ ▶\nDavid Ac Mephibosheth\n1 Sie len ah David el siyuk, “Ya oasr mwet lula in sou lal Saul? Fin oasr, nga lungse fahkak kulang nu sel ke sripal Jonathan.”+\n2 Oasr sie mwet kulansap lal Saul, el pa Ziba, na fwackyang nu sel elan som nu yorol David. Ke el som, tokosra el siyuk, “Ku kom pa Ziba?”\nNa el topuk, “Aok, nga tupan enenu lom.”\n3 Tokosra el siyuk sel, “Ku oasr mwet lula in sou lal Saul su nga ac ku in kasru ac fahkak kulang nu sel, oana nga tuh wulela nu sin LEUM GOD mu nga ac oru?”\nAc Ziba el fahk, “Sie sin wen natul Jonathan el srakna moul, tuh el sukapasla.”+\n4 Na tokosra el siyuk, “El aya?”\nZiba el fahk, “El oasr lohm sel Machir wen natul Ammiel, in acn Lodebar.” 5 Ouinge Tokosra David el sapla solal.\n6 Ke Mephibosheth, wen natul Jonathan natul Saul, el tuku el srimi ye mutal David in akfulatyal. Na David el fahk, “Mephibosheth.”\nAc el topuk, “Nga pa inge, nga tupan enenu lom.”\n7 David el fahk, “Nikmet sangeng. Nga ac fah kulang nu sum ke sripal Jonathan, papa tomom. Nga fah folokonot acn nukewa lal Saul, papa matu tomom, ac pacl nukewa kom arulana sukosok in tuku nu ke tepu luk uh.”\n8 Mephibosheth el sifilpa srimi ac fahk, “Efu kom oru arulana wo nu sik, sruhk nga tia wo liki kosro ngalngul misa soko?”\n9 Na tokosra el pangnol Ziba, mwet kulansap lal Saul, ac fahk, “Nga ac folokonang ma nukewa lal Saul, leum lom, ac lun sou lal, nu sel Mephibosheth, wen nutin natul Saul. 10 Kom, ac wen nutum ac mwet kulansap lom, ac fah imai acn inge nu sin sou lal Saul, leum lom. Kowos in orani fokin kosrani ac sang kitalos. Tusruktu Mephibosheth sifacna el ac fah sukosok nu ke tepu luk pacl nukewa.” (Oasr wen singoul limekosr natul Ziba, ac mwet kulansap longoul lal.)\n11 Na Ziba el fahk, “O Tokosra, nga fah oru ma nukewa ma kom sapkin.”\nOuinge Mephibosheth el wi mongo ke tepu lun tokosra, oapana sie tulik nutin tokosra. 12 Oasr sie wen fusr natul Mephibosheth pangpang Mica. Mwet nukewa in sou lal Ziba elos mwet kulansapla lal Mephibosheth. 13 Ouinge Mephibosheth, su ulla nial kewa, el mutana Jerusalem ac mongo yurin tokosra ke pacl in mongo nukewa.\n+ 9:1 1 Sam 20:15–17 + 9:3 1 Sam 20:14–16; 2 Sam 4:4


BIBLE MUTAL LUO CHRONICLE 10\n☰ LUO CHRONICLE 10 ◀ ▶\nSruf In Acn Epang Orek Alein\n(Sie Tokosra 12:1–20)\n1 Rehoboam el som nu Shechem, yen mwet nukewa epang in Israel elos fahsreni nu we in oru tuh elan tokosrala. 2 Ke Jeroboam, wen natul Nebat, su tuh som nu Egypt in kaing lukel Tokosra Solomon, el lohng pweng se inge, na el folokla nu yen sel. 3 Mwet in sruf epang elos sapla solal, ac elos nukewa tukeni som nu yorol Rehoboam ac fahk nu sel, 4 “Papa tomom ah tuh use mwe utuk na toasr nu facsr. Tusruktu kom fin akfusrasryela mwe utuk inge, na kut ac fah mwet kulansap pwaye nu sum.”\n5 Na Rehoboam el fahk, “Se nu sik len tolu nga in nunku kac, na kowos fah sifil foloko.” Ouinge mwet uh som.\n6 Tokosra Rehoboam el siyuk sin mwet matu su tuh mwet kasru lal Solomon, papa tumal, ac fahk, “Top fuka kowos nunku mu fal nga in sang topuk siyuk lun mwet inge?”\n7 Elos topuk ac fahk, “Kom fin kulang nu sin mwet ingan ac akinsewowoyalos ac sulela sie top wowo an nu selos, na elos ac fah oaru in kulansupwekom pacl nukewa.”\n8 Tusruktu el pilesru kas in kasru lun mwet matu, ac som nu yurin mwet fusr su nuna welul ke elos tulik ah me, ac inge el oru mu elos pa mwet kasru lal. 9 El siyuk selos, “Mea kowos nunku mu wo nga in oru? Ke mwet uh siyuk ngan akmulalaye enu lalos uh, mea nga ac fahk nu selos?”\n10 Elos topuk, “Pa inge ma kom ac fahk nu selos an: ‘Kuf srisrik soko ke pouk uh yohk liki infulwen papa tumuk ah.’ 11 Fahk nu selos mu, ‘Papa tumuk el sot enu toasr nu fowos, a nga ac sot in toasr liki. El puok kowos ke mwe sringsring, a nga fah sringil kowos ke scorpion!’ ”*\n12 Tukun len tolu, Jeroboam ac mwet nukewa folokla nu yorol Rehoboam, oana ke el tuh fahk nu selos ah. 13 Tokosra el pilesru kas in kasru lun mwet matu, a el kaskas upa nu sin mwet uh. 14 El fahk oana ke mwet fusr wial elos fahk, “Papa tumuk el sot enu toasr nu fowos, a nga ac sot in toasr liki! El puok kowos ke mwe sringsring, a nga ac sringil kowos ke sucl lulap!” 15 Pa ingan ma lungse lun LEUM GOD in akpwayeye ma El tuh fahk nu sel Jeroboam, wen natul Nebat, in kas lun mwet palu Ahijah mwet Shiloh. Pa inge sripa se sis tokosra el tiana lohang nu sin mwet uh.\n16 Ke mwet uh liye tuh tokosra el tiana lohngolos, na elos wowoyak ac fahk, “Tolulla David ac sou lal! Mea elos nu orala nu sesr? Mwet Israel, kut som nu yen sesr! Lela Rehoboam elan sifacna liyalang!”+\nOuinge mwet Israel elos orek alein, 17 pwanang Rehoboam el tokosra lun mwet ma muta Judah mukena.\n18 Na Tokosra Rehoboam el supwalla Adoniram, su kol orekma lun mwet kohs, elan som nu yurin mwet Israel, a elos tanglal nwe ke el misa. Ke ma inge, Rehoboam el sulaklak sroang nu fin chariot natul, ac kaingla nu Jerusalem. 19 In pacl sac me, mwet epang in Israel elos alein na nu sin mwet nukewa su leum sin fwilin tulik natul David.\n* 10:11 scorpion: sucl soko ma fokoiyukla ac oasr ipin osra fakfuk mwe sringsring. + 10:16 2 Sam 20:1


Luo Chronicle 26 - BIBLE MUTAL\nLuo Chronicle 26\n1Mwet Judah nukewa elos sulella Uzziah wen natul Amaziah, su yac singoul onkosr matwal, tuh elan tokosra in aol papa tumal ah.\n2Tukun Amaziah el misa, Uzziah el sruokya siti Elath, ac sifilpa musaela.\n3Uzziah el tokosrala ke el yac singoul onkosr, ac el leum in Jerusalem ke yac lumngaul luo. Nina kial pa Jecoliah, sie mutan Jerusalem.\n4El fahsr tukun ouiya lun papa tumal, ac oru ma su akinsewowoye LEUM GOD.\n5Ke lusen na moul lal Zechariah, su luti nu sel tuh elan etu in sangeng sin God, Uzziah el oaru na in kulansupu LEUM GOD, ac God El akinsewowoyal.\n6Uzziah el som mweuni mwet Philistia. El kunausya pot in siti lun Gath, Jamnia, ac Ashdod, ac el musaela ac kuhlasak kutu siti apkuran nu Ashdod, ac oayapa in acn saya lun Philistia.\n7God El kasrel in kutangla mwet Philistia, mwet Arab ma muta Gurbaal, ac mwet Meunim.\n8Mwet Ammon elos sang takma nu sel Uzziah, pwanang el arulana kui, ac pweng kacl som nwe ke sun acn Egypt.\n9Uzziah el musaela kais sie tower ke Mutunpot In Sruwasrik, ke Mutunpot Infahlfal, ac ke yen ma pot uh kuhfla we, in akkeyala pot ke acn Jerusalem.\n10El oayapa musaela tower ke yen mwesis ac kuhlasak ke pot, ac el pukanak lufin kof pukanten, mweyen pukanten un kosro natul pe eol ac in acn tupasrpasr layen nu roto. Ke sripen el lungse orekma ke ima, el akkeye mwet uh in yoki ima in grape fin acn tohktok uh, ac orek ima yenwo fohk we.\n11Oasr un mwet mweun na yohk se lal su akola nu ke mweun. Ma simusla ke mwet mweun inge karinginyuk sel Jeiel ac Maaseiah, mwet sim luo lal su orekma ye kolyuk lal Hananiah, sie sin mwet pwapa lun tokosra.\n12Mwet mweun lal uh kolyuk sin mwet kol luo tausin onfoko.\n13Oasr mwet mweun tolfoko itkosr tausin lumfoko su akola in mweun kacl tokosra in lain mwet lokoalok lal.\n14Uzziah el sang kufwen mweun nu sin mwet mweun inge, ke mwe loeyuk, osra in fahkfuk, mwe susu, nuknuk in mweun osra, pisr ac sukan pisr, oayapa eot nu ke fuht.\n15Mwet usrnguk in kinauk ma sasu elos muta Jerusalem ac orala kufwen mwe pisr, oayapa mwe sis eot lulap liki tower ac liki sruwasrik ke pot in siti uh. Pweng kacl Uzziah fahsrelik nu yen nukewa, ac el arulana kui ke sripen kasru lun God nu sel.\n16Tusruktu ke Tokosra Uzziah el mutawauk in kui, na el inse fulatyak, ac ma inge kololla nu ke musalla. El aklusrontenye LEUM GOD lal ke el som nu in Tempul ac sifacna akosak mwe keng fin loang lun mwe kisa keng.\n17Azariah, mwet tol, ac mwet tol ku ac pulaik oalngoul sayal, welul utyak tokol tokosra\n18in kutongol, ac elos fahk nu sel, “Uzziah! Wangin suwohs lom in akosak mwe keng nu sin LEUM GOD. Mwet tol in fita lal Aaron mukena pa akmutalyeyukla in oru ma inge. Fahla liki acn mutal se inge. Kom oru ma koluk lain LEUM GOD, ke ma inge El ac fah tia sifil akinsewowoye kom.”\n19Uzziah el srakna tu sisken loang sac in Tempul, ac sruok mwe neinyuk mwe keng se. El kasrkusrakak sin mwet tol inge, ac in kitin pacl ah na musen lepa sikyak ke motonsrol.\n20Azariah ac mwet tol wial elos suiya motonsrol tokosra ac arulana lut, na elos lusulla liki Tempul. El sulaklak na illa mweyen LEUM GOD El kalyael.\n21In pacl sac lac nwe ke el misa, tokosra el tia ku in sifil utyak nu in Tempul ke sripen mas se lal inge. Ke ma inge el srengla mutana in lohm sel sifacna, ac itukyang nu sel Jotham, wen natul, elan kol mutunfacl sac.\n22Mwet palu Isaiah wen natul Amoz, el simusla ma nukewa ma Tokosra Uzziah el orala ke pacl in leum lal ah.\n23Uzziah el misa, ac pukpuki ke acn lun leum, tuh ke sripen mas lal ah el tia pukpuki inkulyuk lun mwet leum. Jotham, wen natul, el aolul in tokosra.\n< Luo Chronicle 25\nLuo Chronicle 27 >


Saturday (6/17) Sifac: Mwet Kol Elos Akihlen Inkacnek Nuh Meet - Word Of Knowledge | USA\nMwet kol se pac enenu in tia sa in mukuikui uh in etu in porongo meet yohk na nuke pa Ngun Mutal e tufwa ikucs nuke kulansap nusin God Fulatlana.\nSifac: Mwet Kol Elos Akihlen Inkacnek Nuh Meet\nMwe Read: Orekma 15:6-21\nOasr soakas soko ma fwak mu, “Porongo meet liki kom topuk. Kom fin tia oru ouinge, kom oana sie mwet lalfon ac kom ac fah mwe kin”, Soakas 18:13. Mwe read se inge akkalemye sramsram se lal Peter nusin church in akesmakinyelos ke akwuck lun God suc ma akfasryeyucklac nusin mwet Gentiles nuke fwakack ke Kahs lun God. Ke sikyak ma inge, Peter pac pa sie mwet ma God El orekmakin in akfwasryellah enenu akosr inge.\nMa se meet an pa God El sullacllah Peter elan pa mwet fwakak nusin mwet Gentiles. Ak luo an pa, God El sang Ngun Mutal nusin mwet Gentiles elos in wi pulakin. Ak tolu an pa, God El oracloslac mwet Jew ac Gentile tu elos in ma sefanna. Na ak akosr an pa, God El esla tu mwet uh in kia lohllah lohacng nuke Ma Sap ac mulkunlah in fasr ke Pweng Wolana se ma Leum Jesus El akfasryella.\nTia ekla pa nusesr misenge in loacng nuke mwe read se inge. Kut fin ekin mwet kol se, na kut enenu in akilen kuh lun God pa in tupan ma Ngun Mutal in ikaslah. Mwet kol se pac enenu in tia sa in mukuikui uh in etu in porongo meet yohk na nuke pa Ngun Mutal e tufwa ikucs nuke kulansap nusin God Fulatlana.\nPrevPreviousThursday (6/1) – SIFAC:” Kuhsen Kasak Nu Sin Mwet Nuhnuhnkuh Oaru Luhn Isreal”\nNextMonday (6/12) Sifac: Jephthah, Sruhngacyuck Sin Sucu Lal, KahinglacNext


Orekma 17 - BIBLE MUTAL\n1Paul ac Silas fahsr sasla Amphipolis ac Apollonia ac tuku nu Thessalonica, yen ma oasr iwen lolngok se we.\n2In oana ke el oru pacl nukewa uh, Paul el som nu in iwen lolngok. Ac ke len Sabbath tolu el sramsram nu sin mwet uh, ac rit ke kas in Ma Simusla,\n3ac aketeya kas inge, ac akpwayei lah Christ el enenu in keok ac sifil moulyak liki misa. Paul el fahk, “Jesus se ma nga fahkak nu suwos kac inge, el pa Christ.”\n4Kutu selos lulalfongi ac welulang Paul ac Silas; oayapa kutu mutan ma eteyuk fin acn we, ac pus pac mwet Greek su alu nu sin God.\n5Tusruktu mwet Jew elos sok selos, ac orani kutu mwet lusrongten ma forfor wel inkanek uh, ac orala sie u in orek lokoalok. U se inge akfohsyauk mwet in siti uh nufon, ac utyak nu in lohm sel Jason, in sokol Paul ac Silas ac usaltal uh nu yurin mwet uh.\n6Tusruktu ke elos tia konaltalak, elos amakunulma Jason ac kutu pac mwet lulalfongi nu ye mutun mwet fulat in siti uh, ac wowoyak ac fahk, “Mwet inge orek fohs yen nukewa! Ac inge elos tuku pac nu in siti sesr uh,\n7ac Jason el solaltalak nu in lohm sel ah. Elos nukewa kunaus ma sap lal Tokosra Fulat, ac fahk mu oasr pac siena tokosra saya, suh inel pa Jesus.”\n8Ke un mwet uh, oayapa mwet fulat lun siti uh lohng kas inge, elos arulana wonak kac.\n9Mwet fulat lun siti uh sap tuh Jason ac mwet lulalfongi wial uh in moli lupan mani ma oakwuki in aksukosokyalos, na filfilla elos.\n10Ke tufahna fongeni, mwet lulalfongi elos supwalla Paul ac Silas nu Berea. Ke eltal sun acn we eltal som nu ke iwen lolngok lun mwet Jew uh.\n11Mwet in acn sac elos engan liki mwet Thessalonica in eis mwe lutlut. Elos arulana oaru in lohng kas ma srumunyuk uh, ac elos lutlut len nukewa ke Ma Simusla uh in liye lah pwayena ma Paul el srumun uh.\n12Mwet puspis selos lulalfongi, ac pus mutan kacto sin mwet Greek, oayapa mukul Greek puspis elos lulalfongi pac.\n13Tusruktu ke mwet Jew in acn Thessalonica lohngak lah Paul el fahkak kas lun God in acn Berea, elos tuku nu we ac mutawauk in pirik ac akfohsyauk nunak lun mwet puspis.\n14In pacl sacna, mwet lulalfongi elos supwalla Paul nu ke sie acn wekof uh; a Silas ac Timothy eltal mutana Berea.\n15Mwet ma usal Paul ah welul na kalla nwe Athens, na elos folokla nu Berea, us sap soko sel Paul nu sel Silas ac Timothy, eltal in tuh sa na som nu yorol.\n16Ke Paul el tuh muta soanel Silas ac Timothy in acn Athens, el arulana toasrla ke el liye lah puslana ma sruloala in acn we.\n17Ouinge el som nu in iwen lolngok ac alolngoki yurin mwet Jew ac oayapa mwet saya su alu nu sin God. Ac len nukewa el sramsram yurin kutena mwet ma tuku nu in acn in tukeni in siti uh.\n18Oasr pac kutu mwet luti ke u se pangpang mwet Epicurus ac mwet Stoic elos wi pac alein nu sel. Kutu selos siyuk mu, “Mea mwet filanginkas se inge fahk uh?” Ac kutu mwet uh topuk, “El luman kaskas ke kutu god lun mutanfahl saya.” Elos fahk ouinge mweyen Paul el luti ke Jesus oayapa ke sifil moulyak uh.\n19Ouinge elos usalla Paul nu yurin un mwet pwapa fulat lun siti uh, su pangpang Areopagus, ac fahk, “Kut ke etu lah mea kalmen luti sasu se kom sramsramkin inge.\n20Kutu ma kut lohng kom fahk uh luman sakirik sesr in lohng, ac kut ke etu lah mea kalmac.” (\n21Mweyen mwet Athens nukewa, ac mwetsac su muta we, lungse sisla pacl lalos in sramsramkin ac lohng ke kutena pweng sasu.)\n22Paul el tuyak ye mutun mwet pwapa fulat lun siti uh ac fahk, “Nga liye lah in ouiya nukewa kowos mwet Athens uh arulana akfulatye alu.\n23Mweyen ke nga forfor in siti lowos uh ac liye acn kowos alu we, nga konauk sie loang su simla kac, ‘Nu sin Sie God su Tia Eteyuk.’ Ma se ma kowos alu nu kac ingan kowos finne tia akilen, pa nga ac fahkak nu suwos.\n24God su orala faclu ac ma nukewa loac uh, El Leum lun kusrao ac faclu, ac El tia muta in tempul ma orekla ke poun mwet.\n25Ac El tia pac enenu kutena ma su kut ac sang nu sel ke orekma lun paosr, mweyen El pa sang moul ac momong ac ma nukewa nu sin mwet nukewa.\n26El orala mutanfahl nukewa sin mwet sefanna, ac oru tuh elos in muta apunla fin faclu nufon. El sifacna oakiya meet lusen pacl ac lupan acn elos in muta we.\n27El oru ma inge nukewa tuh mwet uh in sokol, ac elos in mau ku in konalak ke elos kahlimunul. Tusruktu pwayeiya uh, God El tiana muta loes liki kutena sesr,\n28oana ke sie mwet tuh fahk, ‘In El kut moul, kut mukuikui, ac kut oasr.’ Oana ke kutu mwet kuhn on lowos uh fahk, ‘Kut pac, kut tulik natul.’\n29Na ke kut tulik nutin God uh, wo kut in tia nunku mu ouiya lal uh ku in lumahyuk ke gold, ku silver, ku eot, ma tafleyukla in luman ma sruloala ke lalmwetmet ac usrnguk lun mwet.\n30God El tuh nunak munas nu sin mwet ke nikin lalos in pacl meet, a inge El sap nu selos nukewa yen nukewa in forla liki ouiya koluk lalos.\n31Tuh El oakiya tari sie len ma El ac nununku faclu nufon ke nununku suwohs, ke sie mwet su El sulela tari. El akpwayei ma se inge nu sin mwet nukewa ke El akmoulyauk mwet se inge liki misa!”\n32Ke elos lohng lah Paul el kaskaskin akmoulyauk sie mwet liki misa, kutu selos aksruksrukel, a kutu mwet uh fahk, “Kut ke lohng kom in sifil srumun ke ma se inge ke sie pac pacl.”\n33Na Paul el illa liki tukeni sac.\n34Kutu mwet uh welulang in lulalfongi, ac sie selos inge pa Dionysius, sie sin un mwet pwapa fulat, ac oasr pac mutan se pangpang Damaris, ac kutu pac mwet saya.\n< Orekma 16\nOrekma 18 >


Sanri (3/20) Sifac: Tiana Oraclah ac Auli - Word Of Knowledge | USA\nBy LM Quardus Esau\nSifac: Tiana Oraclah ac Auli\nBook: Mark 14:26-31, 66-72\nEku safla lun Jesus yurin mwet tuma lutlut lal pa inge. El welulos ke Kufwa safla Lal yorolos ac welulos yuck on in kaksak (motkweyuk mu saap Psalm 115-118 pa elos yuck inge).\nKe eku se inge, Jesus El palye ma ac tufwa sikyak nuselos. El fwak la elos nukewa ac kaingelik in akpayeye ma simla ke Ma Sumusla u, suc fwak mu, “sheep u kaingelik, ke mwet shepherd lalos srouh’. Peter el topuk Leum mu el ac fwa tiana som lukel. Mwet wiacl finne kaingelik, el ac fwa tiana som.\nJesus El fwak nusel Peter la, meet liki won u kakla pacl ak luo, el ac lafukunul pacl tolu. Oinge ke srouh Jesus, mwet tuma lutlut elos kaingelik oana ke El palye nuselos ah. Ke mwet u liacl Peter, elos siyuk la tiac el pa welul Jesus forfor ah. Top lal pa el tiac etacl. Ke sun pacl ak tolu Peter el lafwekin Leum, won u kakla, na el esamaak nofon fwak lun Jesus. Peter el tung mweyen el etu la el lafwekin Leum ac tiana oraclah fwak lal.\nPus pacl lulalfongi lasr u arulana ku ke pacl mwet pus wi kut in akkeye nunak lasr, tusruktu ke pacl kut mukena, oasr na nukanla ac tafu luo. Lela me lutlut se inge in akkeye kut in tuna ku ke lulalfongi lasr ke Jesus Christ. In wangin alolo, tafu luo, ac yokna, kut in tiac laflafu lulalfongi lasr ke Jesus Christ.\nPrevPreviousSaturday (3/19) Sifac: Akucl Luhn Luhlahlfongi\nNextMonday (3/21) Sifac: Moulkin Ma SapNext


Ezra 9 - BIBLE MUTAL\n1Tukun ma inge orekla, kutu sin mwet kol lun mwet Israel tuku ac fahk nu sik lah mwet uh, mwet tol uh, ac mwet Levi elos tiana sifacna srelosla liki mutunfacl su oan apkuran nu Israel: Ammon, Moab, ac Egypt, ku oayapa liki mwet Canaan, mwet Hit, mwet Periz, mwet Jebus, ac mwet Amor. Elos oru pacna ma srungayuk ma mwet inge oru uh.\n2Mukul Jew uh payuk sin mutan sac, pwanang mwet mutal lun God elos fohkfokla. Mwet kol ac mwet pwapa elos pa kunaus ma sap uh oemeet uh.\n3Ke nga lohngak ma inge, nga seya nuknuk luk ke nga arulana supwar, ac nga siki aunsifuk ac altuk ac muta oela ke asor na lulap.\n4Nga mutana asor nwe ke sun pacl in orek kisa in eku uh, na mwet uh mutawauk fahsreni nu yuruk — aok elos nukewa su tuninfong ke sripen kas se God lun Israel El tuh fahk ke ma koluk lalos su foloko liki sruoh.\n5Ke pacl in kisa in eku, nga tuyak liki mutangan asor luk. Nga srakna nukum nuknuk mihsalik luk, na nga sikukmutunte in pre, ac nga asroela pouk nu sin LEUM GOD luk.\n6Nga fahk, “O God, nga arulana mwekin in keyak sifuk ye motom. Ma koluk lasr yolyak oan lucng liki sifasr, ac fulat oana kusrao.\n7Kut, su mwet lom, yoklana ma koluk kut orala oe in pacl lun mwet matu lasr me nwe misenge. Ke sripen ma koluk lasr, kut, ac tokosra lasr, ac mwet tol lasr, putatyang nu inpoun tokosra sac, ac anwuk kut, pisreyuk kut, ac utukla kut tuh kut in mwet kapir. Arulana akpusiselyeyuk kut in pacl somla, oana ma orek nu sesr nwe misenge.\n8Ke kitin pacl fototo inge, O LEUM GOD lasr, kom pakoten nu sesr ac fuhlela kutu sesr in sukosokla liki moul in mwet kohs, ac tuku muta in misla ke acn mutal se inge. Kom orala inkanek in kaingla lasr liki kapir, ac ase moul sasu nu sesr.\n9Kut tuh mwet kohs, a kom tia filikutla nu ke moul in kohs. Kom oru tuh tokosra fulat in acn Persia in kulang nu sesr, ac elos lela tuh kut in moul na ac sifil musai Tempul lom, su musalsalu, ac in konauk misla in acn Judah ac Jerusalem.\n10“Tusruktu inge, O God, mea kut ku in fahk tukun ma inge nukewa su sikyak? Kut sifilpa seakos ma sap\n11su kom se nu sesr sin mwet palu su mwet kulansap lom. Elos fahkma nu sesr tuh acn se su kut ac som ac oakwuki we sie acn taek, mweyen mwet su muta we elos moulkin moul fohkfok ac oru mwe mwekin yen nukewa, ke tafu acn uh lac nwe ke tafu.\n12Mwet palu elos tuh fahk nu sesr mu kut in tiana apayuki yurin mwet we, ac in tiana kasrelos nu ke kapkapak, ku in sun finsrak lalos, kut fin lungse in engankin acn sac ac tafwela nu sin tulik natusr nwe tok.\n13Finne ma puspis sikyak tari in kalyei kut ke sripen ma koluk ac tafongla lasr, kut etu tuh kaiyuk lom nu sesr srik liki ma fal nu sesr. Ac kom, God lasr, kom se nu sesr tuh kut in ku in moul na ac tia misa.\n14Na mea, pwaye lah kut ac sifil pilesrala ma sap lom ac apayuki yurin mwet koluk inge? Kut fin oru, kom ac arulana mulat ac kom ac fah kunauskutla nukewa, ac tia lela sie in moul.\n15LEUM GOD lun Israel, kom suwoswos, tusruktu kom lela kut moul. Kut fahkak nu sum ma sufal lasr, ac kut kupansuwol in tuku nu ye motom.”


Sie Chronicle 26 - BIBLE MUTAL\nSie Chronicle 26\n1Pa inge kunokon ma itukyang nu sin mwet Levi su oru orekma in topang ke Tempul. Ke sruf lal Korah, Meshelemiah, wen natul Kore, su ma in sou lal Asaph.\n2Oasr wen itkosr natul, ac pa inge inelos, takla fal nu ke matwalos: Zechariah, Jediael, Zebadiah, Jathniel,\n3Elam, Jehohanan, ac Eliehoenai.\n4Oayapa Obed Edom, su God El akinsewowoyal ac sang wen oalkosr natul. Pa inge inelos, takla fal nu ke matwalos: Shemaiah, Jehozabad, Joah, Sachar, Nethanel,\n5Ammiel, Issachar, ac Peullethai.\n6Shemaiah, wen se meet natul Obed Edom, oasr wen natul su yohk sripa nu ke sou lalos mweyen elos ku ac pulaik.\n7Elos pa Othni, Rephael, Obed, Elzabad, Elihu, ac Semachiah. Elihu ac Semachiah eltal mwet na pisrla inmasrlolos.\n8In sou lal Obed Edom oasr mukul onngoul luo su arulana fas nu ke orekma se inge.\n9In sou lal Meshelemiah oasr mukul singoul oalkosr ma ku ac fas in kulansap.\n10Hosah, ke sruf lal Merari, oasr wen akosr natul: elos pa Shimri (papa tumal el sang tuh el pa leumi sou sacn finne tia el pa matu),\n11Hilkiah, Tebaliah, ac Zechariah. Oasr mwet singoul tolu nufon in sou lal Hosah su mwet topang ke Tempul.\n12Kitakatelik mwet topang ke Tempul nu ke u, fal nu ke sou lalos, ac itukyang orekma kunalos ke Tempul oana mwet Levi saya.\n13Kais sie sou, finne srik ku yohk, elos susfa lah su ac taran kais sie mutunpot inge.\n14Shelemiah el sukya fa tuh el pa ac taran mutunpot se oan nu kutulap, ac Zechariah (wen natul, su pacl nukewa kas in kasru lal uh arulana wo) el sukya fa tuh el pa taran mutunpot se nu epang.\n15Obed Edom el sukya fa nu ke mutunpot se nu eir, ac wen natul elos sukya fa tuh elos pa taran iwen filma.\n16Itukyang nu sel Shuppim ac Hosah mutunpot se nu roto oayapa Mutunpot Shallecheth, su oan inkanek soko lucng ah. Orekma lun mwet taran mutunpot inge oakwuki nu ke kais sie u. Fin tari sie u ah, na u se toko ac mutawauk.\n17Len nukewa oasr mwet topang onkosr layen nu kutulap, akosr nu epang, ac akosr nu eir. Mwet topang akosr pac tu sisken iwen filma ke len nukewa, kais luo ke acn se.\n18Apkuran nu ke sawalsrisr se nu roto, oasr mwet topang akosr tu sisken inkanek uh, ac luo ke sawalsrisr sac.\n19Pa ingan kunokon ma itukyang nu sin sou lal Korah ac sou lal Merari ke ip lun mwet topang.\n20Kutu sin mwet wialos in sruf lal Levi pa karingin nien mwe kasrup ke Tempul, oayapa infukil in karinganang ma kisakinyukla nu sin God.\n21Sie sin wen natul Gershon pa Ladan, su papa matu tumun sou pukanten, weang pacna sou ma tuku kacl Jehiel, wen se natul.\n22Oasr pac wen luo saya natul Ladan: elos pa Zetham ac Joel. Eltal pa karinganang nien mwe kasrup ac nien fwilma ke Tempul.\n23Oasr pac kunokon itukyang nu sin fwilin tulik natul Amram, Izhar, Hebron, ac Uzziel.\n24Shebuel, sie mwet in sou lal Gershom natul Moses, el pa mwet kol fulat in karingin mwe kasrup nukewa lun Tempul.\n25Eliezer, tamulel lal Gershom, el sosou lal Shebuel, ke sripen Eliezer el papa tumal Rehabiah, papa tumal Jeshiah, papa tumal Joram, papa tumal Zichri, papa tumal Shelomith.\n26Shelomith ac mwet in sou lal pa karingin mwe lung nukewa ma kisakinyuk nu sin God sel Tokosra David, ac sin mwet kol in kais sie sou ac kais sie sruf, oayapa sin leum lun un mwet mweun.\n27Mwet inge elos usla kutu ma wap ma elos sruokya ke mweun, ac kisakunang tuh in orekmakinyuk ke Tempul.\n28Shelomith ac sou lal pa liyaung ma nukewa ma kisakinyukla in orekmakinyuk in Tempul uh. Kutu ma inge pa mwe sang sel Samuel mwet palu, ac mwe sang sel Tokosra Saul, ac sel Abner wen natul Ner, ac sel Joab wen natul Zeruiah.\n29Chenaniah ac wen natul, su ma in fwilin tulik natul Izhar, itukyang orekma fulat inge kunalos: in karinganang ma simla, oayapa in akmisye fohs inmasrlon mwet Israel.\n30Inmasrlon fwilin tulik natul Hebron, Hashabiah wi sie tausin itfoko mwet in sou lal, elos nukewa mwet na fas, itukyang tuh elos in liyaung oakwuk nukewa ke ip lun alu nu sin LEUM GOD, oayapa oakwuk nu ke ip lun office lun mwet Israel su muta layen nu roto in Infacl Jordan.\n31Jeriah pa mwet kol lun fwilin tulik natul Hebron. In yac se akangngaul ma David el tokosra, oasr sukok se orek nu sin fwilin tulik natul Hebron, na koneyukyak lah oasr mwet pwengpeng ke mweun in sou se inge su muta in acn Jazer in facl Gilead.\n32Tokosra David el sulela luo tausin itfoko mwet na fas su sifen kais sie sou ke sou lal Jeriah, ac sang tuh elos in karingin oakwuk nukewa ke ip lun alu ac ip lun office in acn Israel layen kutulap in Infacl Jordan, ke acn lun mwet in sruf lal Reuben, Gad, ac Tafun Manasseh Kutulap.\n< Sie Chronicle 25\nSie Chronicle 27 >


Sie Chronicle 23 - BIBLE MUTAL\nSie Chronicle 23\n1Ke David el matuoh el oru tuh Solomon, wen natul, elan tokosra fin Israel.\n2Tokosra David el pangoneni mwet kol nukewa lun mwet Israel, oayapa mwet tol ac mwet Levi.\n3El oakla pisen mukul nukewa sin mwet Levi su oasr ke yac tolngoulyak, ac sun mwet tolngoul oalkosr tausin.\n4Na tokosra el sulela longoul akosr tausin sin mwet inge in fosrngakin orekma lun Tempul, ac onkosr tausin in karingin ma simusla nukewa, oayapa nununku fohsak inmasrlon mwet uh,\n5akosr tausin in mwet topang, ac akosr tausin in kaksakin LEUM GOD ke mwe on ma tokosra el sang nu selos in orekmakin nu ke sripa se inge.\n6Tokosra David el kitalik mwet Levi nu ke u tolu, fal nu ke sou lulap inge: Gershon, Kohath, ac Merari.\n7Oasr wen luo natul Gershon: elos pa Ladan ac Shimei.\n8Oasr wen tolu natul Ladan: elos pa Jehiel, Zetham, ac Joel,\n9ac elos sifen sou ke fwil natul Ladan. (Oasr wen tolu natul Shimei: Shelomoth, Haziel, ac Haran.)\n10Oasr wen akosr natul Shimei, ac pa inge inelos, takla fal nu ke matwalos: Jahath, Zina, Jeush, ac Beriah.\n11Tia pus wen natul Jeush ac Beriah, na pa elos oaoala oana sou sefanna.\n12Oasr wen akosr natul Kohath: elos pa Amram, Izhar, Hebron, ac Uzziel.\n13Amram el wounse, ac el pa papa tumal Aaron ac Moses. (Aaron ac fwil natul elos sriyukla in karinganang ma mutal ke Tempul ma pahtpat, oayapa elos in akosak mwe kisa keng ke pacl in alu nu sin LEUM GOD, ac kulansupwal, ac akinsewowoye mwet uh Inel.\n14Tusruktu wen natul Moses mwet se su pangpang mwet lun God elos oaoa in mwet Levi.)\n15Oasr wen luo natul Moses: elos pa Gershom ac Eliezer.\n16Inmasrlon wen natul Gershom, Shebuel pa mwet kol selos uh.\n17Wen sefanna natul Eliezer: el pa Rehabiah, ac pukanten mwet in fwil natul Rehabiah.\n18Izhar, wen se akluo natul Kohath, oasr wen se natul: inel pa Shelomith, su el pa sifen sou sac.\n19Hebron, wen se aktolu natul Kohath, oasr wen akosr natul: elos pa Jeriah, Amariah, Jahaziel, ac Jekameam.\n20Uzziel, wen se akakosr natul Kohath, oasr wen luo natul: elos pa Micah ac Isshiah.\n21Oasr wen luo natul Merari: elos pa Mahli ac Mushi. Oasr pac wen luo natul Mahli: elos pa Eleazar ac Kish,\n22tusruktu Eleazar el misa ac wangin wen natul, a acn mukena. Acn natul inge elos payuk sin wen natul Kish, su ma wien papa tumaltal.\n23Mushi, wen se akluo natul Merari, oasr wen tolu natul: elos pa Mahli, Eder, ac Jeremoth.\n24Pa ingan fwil natul Levi, ac kais sie selos simla inelos fal nu ke takin sou lalos. Na elos nukewa su yac longoulyak oasr ip kunalos ke orekma in Tempul lun LEUM GOD.\n25David el fahk, “LEUM GOD lun Israel El sang misla nu sin mwet lal, ac El ac fah sifacna muta in Jerusalem ma pahtpat.\n26Ke ma inge, mwet Levi elos tia sifil enenu in us Lohm Nuknuk sin LEUM GOD ac ma orekmakinyuk ke pacl in alu.”\n27Ke sripen oakwuk safla lal David inge, mwet Levi nukewa elos enenu in simla inelos ac akola nu ke moul in kulansap ke elos sun yac longoul.\n28Orekma kunalos pa inge: in kasru mwet tol ke fwil natul Aaron ke pacl in alu, in karinganang inkalkal lun Tempul ac infukil nukewa we, ac taran tuh ma mutal nukewa in nasnas ac tia fohkfok.\n29Ma kunalos pac in akoo bread ma kisakinyuk nu sin God, ac flao ma orekmakinyuk ke mwe kisa, ku lof srisrik wangin mwe pulol kac, ac mwe kisa manman, ac flao ma kulamisyuk ke oil in olive, oayapa elos pa srikeya ac pauni mwe sang nukewa ma utuku nu in Tempul uh.\n30Elos pa oru on in kaksak nu sin LEUM GOD ke lotutang ac eku nukewa,\n31oayapa ke pacl nukewa ma mwe kisa firir orek nu sin LEUM GOD ke len Sabbath, ke Malem Sasu, ac ke kufwa saya. Oasr ma sap oakwuki in fahkak pisen mwet Levi ma eneneyuk nu ke orekma inge ke kais sie pacl. Ma kunen mwet Levi in karingin pacl in alu nu sin LEUM GOD nwe tok.\n32Elos pa karinganang Lohm Nuknuk sin LEUM GOD oayapa Tempul, ac elos pa kasru mwet tol wialos in fwil natul Aaron, ke pacl in alu in Tempul.\n< Sie Chronicle 22\nSie Chronicle 24 >


BIBLE MUTAL ESTHER 1\nTukakinyen Book In ESTHER\nMa srumunyuk in book in Esther tuh sikyak ke acn se ma Tokosra Fulat lun acn Persia el muta we ke pacl in mihsrisr. Sramsram se inge ma ke sie mutan Jew su ine pa Esther. Ke sripen yohk pulaik lal, el kisakunulla sifacna nu sin mwet lal in molelosla liki inpoun mwet lokoalok lalos. Book se inge aketeya pac ke kalmen Purim, sie kufwa lulap lun mwet Jew.\nEsther el mutawauk in kasrala 1:1—2:23\nPwapa sulallal lal Haman 3:1—5:14\nHaman el anwuki 6:1—7:10\nMwet Jew kutangla mwet lokoalok lalos 8:1—10:3\nKasra Vashti El Tia Aksol Tokosra Ahasuerus\n1 Ma inge sikyak in pacl lal Ahasuerus, su tuh leum fin facl siofok longoul itkosr, India me na nwe Ethiopia. Ezr 4:6 2 In len ingo Tokosra Ahasuerus el muta ke tron lal in acn pot kulana in acn Susa.\n3 In yac se aktolu ma el tokosra, el orala kufwa se nu sin mwet leum ac mwet fulat lal nukewa. Un mwet mweun lun Persia ac Media elos wi, oayapa governor ac mwet fulat lun facl nukewa el leumi. 4 Ke lusen malem onkosr el akkalemye lupan kasrup lal nu selos, ac el konkin ke fulat lal ac wolana lun acn sel.\n5 Toko, tokosra el oru sie pac kufwa nu sin mukul nukewa in siti fulat Susa, mwet kasrup ac mwet sukasrup oana sie. Orek ke wik nufon se ke inkul lun tokosra su yokla ke ros ac sak. 6 Naweyukla inkul sac ke mwe lisrlisr folfol ac fasrfasr, kapiri ke mwe srem sroninmutuk linen srik eoa, ac kapiryang ke ring silver nu ke sru marble. Mwe muta orekla ke gold ac silver takinyukla ke likinum ke inkul sac, su loeyukla ke eot fwel ac saok inge: marble fasrfasr, srusra, folfol, ac eot saromrom. 7 Mwet uh nimnim ke cup gold ma orekla ke kain in lumah puspis, ac tokosra el kulang ac sang elos nim yokna ke wain lal sifacna. 8 Wangin lupa se sikulyen mwe nimnim — tokosra el sapkin nu sin mwet kulansap lal tuh in filfilla nu sin mwet nukewa in eis lupa na mwet lungse.\n9 In pacl sac pacna, Kasra Vashti el oru sie kufwa in lohm sin tokosra, nu sin mutan uh.\n10 Ke len se akitkosr lun kufwa lal tokosra, el nimnim ac pulakin pwar lal. Ouinge el solani eunuch itkosr su mwet kulansap lal sifacna: Mehuman, Biztha, Harbona, Bigtha, Abagtha, Zethar, ac Carkas. 11 El sap nu selos elos in usalu Kasra Vashti, ac elan sonang tefuro lun kasra. Kasra el mutan na oasku se, ac tokosra el ke konkin katoiyal nu sin mwet fulat ac mwet nukewa ma wi kufwa sac. 12 Tusruktu ke mwet kulansap uh fahkang nu sel Kasra Vashti sap lun tokosra, el tia lungse som. Ma se inge oru tokosra el foloyak.\n13 In pacl ma oasr mwe siyuk ke ma sap ac oakwuk, tokosra el ac pangoneni mwet pwapa lal, mweyen elos pa etu ouiya ma fal in orek. 14 Elos su el kwacna siyuk kasru se pa Carshena, Shethar, Admatha, Tarshish, Meres, Marsena, ac Memucan — mwet fulat itkosr lun Persia ac Media su wal fulat oemeet in tokosrai lal. 15 El fahk nu sin mwet inge, “Nga, Tokosra Ahasuerus, nga tuh supwala mwet kulansap luk nu yorol Kasra Vashti ke sie sap ku, a el tia lungse akos sap sac! Mea ma sap uh akkalemye mu kut in oru nu sel?”\n16 Na Memucan el akkalemye nu sin tokosra ac mwet fulat lal: “Ma koluk se ma Kasra Vashti el oru inge tia ma nu sum mukena, a ma nu sin mwet fulat lom ac oayapa mukul nukewa in tokosrai uh! 17 Mutan nukewa in tokosrai uh fin lohng ma kasra el oru inge, na elos ac mutawauk in pilesru pac mukul tumalos. Elos ac mu, ‘Tokosra Ahasuerus el sap solal Kasra Vashti nu yorol, a el srangesr som.’ 18 Ke mutan kien mwet fulat Persia ac Media elos ac lohng ke ma kasra el oru inge, elos ac srumun misenge pacna nu sin mukul tumalos. Mutan payuk yen nukewa ac fah tila akfulatye mukul tumalos, ac mukul tumalos ac fah sulung sin mutan kialos. 19 Fin wo sin Tokosra, orala sie mwe fahkak sin tokosra lah Vashti el fah tia sifilpa sikyak ye mutun tokosra. Sang in simla ke ma sap lun Persia ac Media, tuh in fah tiana ku in ikilyukla. Na toko, sang wal lun kasra nu sin sie mutan ma wo lukel. 20 Ke pacl se mwe fahkak lom sulkakinyuk sasla fin tokosrai lulap se inge, mutan nukewa ac fah akpusiselyalos nu sin mukul tumalos, elos finne kasrup ku sukasrup.”\n21 Tokosra ac mwet fulat lal nukewa insese nu ke nunak sac, ac tokosra el oru oana ma Memucan el fahk. 22 El supwalik mwe fahkak sac nu sin kais sie facl ma el leumi, ke kas lalos ac ouiyen sim lalos, fahk mu kais sie mukul in leum in lohm sel sifacna.\n1:1 Ezr 4:6


61 Sou lal Habaiah, sou lal Hakkoz, ac sou lal Barzillai, su sou in mwet tol, tia koneyukyak inelos in ma simusla, na pa tia kalem lah su mwet matu lalos. (Papa matu tumun sou in mwet tol Barzillai, el tuh payuk sin sie mutan ke sou se pangpang Barzillai in acn Gilead, na el tuh ekin ine lun sou lun papa talupal.) 62 Ke sripen elos koflana akpwayeye lah su mwet matu lalos, pwanang tiana lela tuh elos in wi mwet tol. 63 Governor lun mwet Jew el fahkang nu selos lah elos tia ku in mongo ke ma kisakinyuk nu sin God nwe ke na oasr sie mwet tol su ku in orekmakin Urim ac Thummim.*+\n70 Mwet tol, mwet Levi, ac kutu sin mwet uh oakwuki in acn Jerusalem ku acn apkuran nu we. Mwet on, mwet orekma, ac mwet topang su forfor taran Tempul elos oakwuki in siti srisrik apkuran pac nu we. Mwet Israel nukewa lula elos oakwuki in acn ma mwet matu lalos ah tuh muta we.+\n* 2:63 Urim ac Thummim: Liye 1 Sam 14:41 + 2:63 Oek 27:21 + 2:70 1 Chr 9:2; Neh 11:3


Ezekiel 1 - BIBLE MUTAL\n1Ke len aklimekosr in malem akakosr in yac aktolngoul, nga Ezekiel, sie mwet tol, wen natul Buzi, wi mwet Jew ma sruoh su muta sisken Infacl Chebar in acn Babylonia. Kusrao ikakla ac nga liye sie aruruma ke God.\n2(Yac aklimekosrla tukun utukla Tokosra Jehoiachin nu ke sruoh.)\n3Ingo, sisken Infacl Chebar in acn Babylonia, nga tuh lohng ke LEUM GOD El kaskas nu sik, ac nga pulakin ku lal oan fuk.\n4Nga ngetak ac liye sie fohru tuku epang me. Sarom uh sarmelik liki sie pukunyeng lulap, ac yen nukewa rauneak arulana saromrom. Yen ma sarom uh sarmelik we, oasr sie ma saromrom oana osra bronze.\n5Infulwen paka sac nga liye ma orekla akosr su moul, su oana luman mwet,\n6tusruktu kais sie selos oasr muta akosr ac posohksok akosr.\n7Nialos suwohs, ac falkalos oana falken cow mukul uh, su saromrom oana bronze aksaromromyeyukla.\n8Sayen muta akosr ac posohksok akosr, oasr pac kais sie poun mwet ye posohksok kaclos.\n9Kais sie ma moul inge elos foralik ac asroelik luo sin posohksok kaclos in akupasrila orala maspang se. Ke elos ac mukuila elos ac tukeni mukuiyak, a manolos tiana forla.\n10Kais sie ma moul akosr inge oasr muta akosr kac su tiana oana sie: mutun mwet se nget nu meet, mutun lion nget nu layot, mutun cow mukul nget nu lasa, ac mutun eagle nget nu tok.\n11Luo posohksok ke kais sie ma moul inge asrosrelik in apusralila nu ke ma soko siska lac lac, ac posohksol lula elos sang afinya manolos.\n12Kais soko ma moul inge nget nu ke eng akosr lun faclu, ouinge u sac ku in fahsr nu yen nukewa, ac tia enenu in forla.\n13Inmasrlon ma moul inge oasr ma se oana sukan sul soko su mukuiwot mukuime pacl nukewa, ac e kac uh ngutyak, pusrukla sarom.\n14Ma moul inge yuwot yume, wi na mui lun sarom uh.\n15Ke nga ngetang nu ke ma orekla moul akosr inge, nga liyauk wheel akosr pusralla infohk uh, kais sie wheel oan sisken kais soko selos.\n16Wheel inge kewa oana sie — kais sie selos saromrom oana luman wek saok uh, ac kais sie wheel oasr pac sie wheel pitukelik loac.\n17Ouinge wheel uh ku in mukui nu ke eng akosr inge kewa.\n18Sisken acn raun ke wheel inge nwanala ke atronmuta.\n19Pacl nukewa ma moul inge ac mukuila, na wheel inge ac mukuiyak pac, ac ma moul inge fin sohkak liki faclu, na wheel inge ac wi pac sohkak.\n20Ma moul inge som nu yen nukewa elos lungse som nu we, ac wheel inge ac wi pacna, mweyen ma moul uh pa leum faclos.\n21Ouinge pacl nukewa ma moul inge mukuila ku tui ku sohkak nu yen engyeng uh, na wheel inge ac oru oapana.\n22Lucng liki sifen ma moul inge, oasr sie ma raun oana luman sie pol lulap oankiyuki, orekla ke crystal na saromrom.\n23Ma moul inge tu ye ma raun sac, ac kais sie selos asroela luo sin posohksok lal ah nu ke ma moul ma tu siskal kewa. Posohksok luo ngia el sang afinya manol.\n24Ke pacl elos sohksok, nga lohng pusren posohksok lalos uh oana ngirngir lun noa tok uh, ku oana pusren un mwet mweun lulap, ku oana pusren God Kulana. Ac ke pacl elos ac tui tila sohk, elos ac orani posohksok lalos,\n25tusruktu srakna oasr pusra se tuku lucng liki ma raun se fin sifalos.\n26Lucng liki ma raun sac oasr ma se oan we oana luman tron se orekla ke eot sapphire, ac oasr sie ma su muta fin tron sac su oana luman mwet se.\n27Infulwalyak nu lucng oana bronze saromrom infulwen sie e, ac infulwali nu ten oana luman firirrir lun e uh. Acn nukewa rauneak arulana kalem,\n28ac tuhn nukewa ke lelakem uh oasr kac. Kalem se inge, su arulana saromrom, akkalemye lah LEUM GOD El oasr we. Ke nga liye ma se inge, nga putati ac oankiyuki infohk uh. Na nga lohng pusra se kaskas.


Kuh Suwohs luhn Muhtwacn uh - D. Todd Christofferson\nKuh Suwohs luhn Muhtwacn uh\nEtwacack lom pa in oruh wo ac in wo, ac ke kom ukwe Nguhn Muhtahl, wal ac mokleyuck suwohs lom fah kapwack.\nKe pacl loeloes somlah ah, u uh fungyang nuh ke kuh suwohs luhn muhtwacn uh. Ke tiac pa mokleyuck wo muhkwena ke orekma ke u uh, pwelucng suwohs utuckuh sin muhtwacn uh arulacna fal nuh ke kahsruh nuh sin mwet uh. Sahp, ke srihpen yohk srihpac, kahsruh luhn muhtwacn inge kwacna srihkkihnyuck. Nga finsrak in ahkkahlwemye tarilacna nuh ke mokleyuck luhn muhtwacn wowo uh, sokwack kuhtuh sin mwe lutlut yohk ac ohiyac ma ahkkolukye kuh ac orekma luhn muhtwacn uh, ac ahkkahlwemye sie kwacfe nuh sin muhtwacn uh in ahkkapye kuh suwohs ma oasr insiaclos uh.\nMuhtwacn uh us weluhlos tuhkuh nuh facluh sie ma suwohswohs, sie mwe sang wolacna ma oruh elos in suhmaht ke ahkkweye kain ohiyac oacna luhlahlfongi, puhlaik, etuh in nuhnak, ac ahkwoyeyacn kuhpahsr uh ac ke facsin uh. Ke ahkfuhlwactye “luhlahlfongi pwacye” el sokwack ke Timothy, Paul el sokwack lah luhlahlfongi inge “oasr emet ke ninac mahtuh kiom Lois, ac ninac kiom Eunice.”1\nYac pucspucs somlah ah ke muhta fin acn Mexico, nga sifacna akihlen kalmeyacn ma Paul el fahk uh. Muhtwacn wolacna se inge orwaclah sie wal suwohs ma tuhkuh ke ma wo ma mokleack mwet nuh kwewa ma raunwellah ke wo. Yurin mukul tuhmwacl an, el kihsackuhnlah sie kena yohk ac ma la nuh ke ma yohk srihpac fuhlwact lalos uh, ke tiac ahlohloh. Kuh lal in oruh orekma ke sruhkyac, kuhrweniyac, ac ahksuwohsye yurin tuhlihk nahtuhl an apkuhranna in ahluhkwelah ma fal uh. Puhslac kain in kunohkohn lal ac orekma lal uh kwacna kalweniyuck ac lwen nuh kwewa, tuhsruhk ye ma nuh kwewa pa sie mihs kahto, sie atac ke in ma ke orekma luhn God. Oacna yurin Mwet Lahngo ah, el ahkyohkyeyuck ke ahkinsewowoye mwet sahyac uh ke kuhlwacnsap ac kihsaclah uh. El srihkasrak ke luhngse uh.\nNga ahkinsewowoyeyuck na pwacye ke mokleyuck suwohs luhn muhtwacn uh, yohkna ninac kiuck ac muhtwacn kiuck ah. Inmahsrlon muhtwacn sahyac ma nga ngwet nuh se ke srui pa Anna Daines. Anna ac mukul tuhmwacl, Henry, ac tuhlihk ahkosr nahtuhltahl oasr inmahsrlon pioneer luhn Alu uh fin acn New Jersey ke United States. Muhtwacwacack ke 1930 ah, ke Henry el sie tuhlihk lutlut nuh ke taktuh ke Rutgers University, el ac Anna orekma upac ke lutlut ac u fin acn Metuchen, ma elos muhta we, in kuhtanglah luhlahlfongi loal oreklac lain Mormon uh ac in orwaclah mura sac sie acn wo emet nuh sin pahpah ninac nuh kwewa in tuhfahlah tuhlihk nahtuhlos uh.\nAnna, nuh ke mwe srihkasrak, el kahsruh ke Metuchen YMCA ac orwacllah sifacna in tiac srisrilac. Tukun yac se el srihsrngiyucki prestuhn ke U luhn Ninac uh ac na siyuckyuck sel in sifil fotiyuck nuh ke sie sin acn tolu luhn muhtwacn ke board luhn directors luhn YMCA an. El itto sahyen lainyuck, ac na welah u in kahsruh sena ma yac na met ah sruhnga in lwelah Mwet Luhlahlfongi uh in ohsun ke lohm se lalos an!”2\nSucu luhk ah tuhkuh nuh ke New Brunswick Ward ke nga sie mwet fuhsr ah. Tahmtahel Daines el akihlenyuc ac kwacna ahkkahlwemye luhlahlfongi lal ke ma nga kuh in oruh ac kuh luhk, suc mokleyuc in sun fuhlwact—fuhlwact likina ma kuh in oasr luhk sahyen ahkkweyeyuck lal. Pacl se, ke srihpen sie mwe sensen yohk srihpac ac sa sel me, nga kahingkuhnlah sie ohiyac ma ac kohllah nuh ke auli. Finne el wacngihn inge, mokleyuck lal Anna Daines uh kalweniyuck in puhlakihnyuck ac akihlenyuck ke moul luhn fihl nahtuhl ac mwet puhs sahyac uh, wiyucyang sifacna.\nNinac mahtuh kiuck Adena Warnick Swenson el lutiyuc in pwacyena ke kuhlwacnsap luhn pristut uh. El ahkkweyeyuc in esamyac mwe ahkinsewowo ke kuhfa luhn Leum nuh ke fuhlao ac kof uh, ahkuhtweyac lah ke inkacnek se inge nga kuh in ahkkahlwemyaclos ke etuh ac puhla yohk. Liye ohiyac el sang ahkkweye nuh sin pahpah mahtuh tuhmuhk ah, sie stek patriach, use nuh sihk sie efahl nuh ke ma muhtahl uh. Ninac mahtuh Swenson el tiacna lotwelah ohiyac in kahsruhsrkihn soko stosah, tushruhk el etuh ohiyac in kahsruh tuhlihk mukul uh eklac mukul ke pristut uh.\nMokleyuck ke kuh suwohs luhn sie muhtwacn tiacna puhlakihnyuck fokoko yohk kuh orekma wo yohk likina ke lohm uh. Sie atac wo emet ke tuhfahlah tuhlihk uh oasr ke facsin luhn sucu, ma sie pahpah kuh sie ninac tuhkweni orekma in sang enenuh, luti, ac ahkpahye tuhlihk nahtuhlos. Ke acn ma ohiyac se inge tiac sikyak we uh, mwet uh kampare in oruh oacna ma wo kac uh ke kuhiyaclos nuh ke sie ohiyac lalos uh.\nKe ohiyac nuh kwewa, sie ninac kuh in sang nohfohn sie mokleyuck tiac oacna sie ke kuhtwena mwet sahyac uh ke kuhtwena kuhpahsr sahyac. Ke kuh in srihkasrak ac luti lal, wen nahtuhl an lotwelah in ahkfuhlwactye muhtwacn uh ac in tuhkweni luti ac ohiyac suwohs fuhlwact ke moul lalos sifacna uh. Tuhlihk muhtwacn nahtuhl an lotwelah in ahkolah nwacsnwacs lalos sifacna ac in tuyak ke ma pwacye, sifilpac ac sifilpac, finne tiac eye. Luhngse ac ngwetngwet fuhlwact luhn sie ninac kol tuhlihk nahtuhl an in orekma fal sahyen srihpac uh, in pwacye na nuh ke lutlut ac kapkapwack la sifacna, ac in orwaclah kahsruh kalweniyuck nuh ke enenuh luhn mwet raunweloslac nuh kwewa uh. Elder Neal A. Maxwell el sie pacl ah siyuck: “Ke ma mahtuh etweyuck luhn mwet uh ahkkahlwemyeyuck na pwacye uh, yac ma ingacn orwaclah puhsra luhn lihkacsihk kuh mokleyuck ke puhsrwen on uh? Mihs yohk luhn armi uh oreklac sin mukul ke military uh kuh mihs oreklac sin muhtwacn uh in lohm uh ac atuhlani uh? Yac ma sikyak ke lohm kuh acn in orek mongo uh ahkpwacyelah in sie mokleyuck kuh likina ma sikyak ke government uh?”3\nMa muhtahl emet uh pa kunohkohn luhn sie muhtwacn ke ma oreklac ke moul uh. Kuht etuh lah mahno in ikoac lasr uh oasr muhtwacwacack wolacna se kac4 ac lah kuht enenuh in etuh kwewana sie isuslac ke mahno ac sie sifil isuslac ke nguhn in sun acn fuhlwact se emet ke tohkohsrahi celestial luhn God uh.5 Oruh, muhtwacn uh oruh sie ip yohk srihpac (kuhtuh pac ke macnsiskuhnlah moul lalos sifacna uh) ke orekma ac wolacna luhn God in ahkfahsryelah moul kawihl ac ma pahtpaht luhn mwet uh.”6 Ke ninac mahtuh, ninac, mwet srihkasrak uh, muhtwacn uh mwet karihngihnyuck ke ohiyac luhn moul uh, luti kais sie fihl yohk srihpaciyen nwacsnwacs ke mahno uh—ke tiac kosro met liki pahyuck ac suwohswohs ke pahyuck uh. Ke inkacnek se inge, elos sie mokleyuck ahkwoyeyuck ke u uh; elos orwaclah ma wo emet ke mukul uh; elos kalweni ohiyac wowo ma in tuhfahlah tuhlihk karihngihnyuck ac fokoko.\nTahmtahel, nga tiac ke kaksakihn kowos yohklaclac oacna ke kuhtuh pacl uh oruh ke sramsram ke Lwen luhn Ninac uh ma oruh kowos in tiac puhla wo. Kowos tiac enenuh in suwohs;7 nga tiac fahk lah kowos tiac (ke kuh in lwelah sefanna suc muhta fototo ke pacl se). Kalmeyacn ma nga fahk uh pa finne kom lolacp kuh pahyuck, finne kom oswelah tuhlihk kuh tiac, finne kom mahtuh, fuhsr, kuh inmahsrlo, wal suwohs lowos an pa yohk srihpac, ac sahp kuht muhtwacwacack in tilac luhngkihn kuh akihlen yohk srihpaciyowos. Pwacyena oasr inkacnek kuh kuh ke orekma ah ma kuh in ahkmuhnahsye ac finne eslah mokleyuck lowos an, nuh ke mwe sensen yohk luhn kais sie, sucu, ac yohkna u uh. Lwelah ngan fahk tolu oacna sie mwe taran kuh mwe sensen.\nMwe lutlut yohk sensen ma eslah mokleyuck kuh luhn muhtwacn uh pa ma srihk emet ke pahyuck ac ke in ninac ac ma oreklac lohm ah oacna sie orekma. Kuhtuh liye ma oreklac lohm ah uh ke sruhngwacyuck kahlwem, akuhkuhin kac uh ahksrihkye muhtwacn uh ac enenuh kalweniyuck se in tuhfahlah tuhlihk an pa sie atac suhfal ke oruh ingacn.8 Elos isrucn ma elos pahngon akucl luhn ninac oacna sie orekma. Ma inge tiacna fal kuh pwacye. Kuht tiacna ahksrihkyelah yohk srihpaciyen ma muhtwacn kuh mukul uh orwaclah ke kuhtwena oaru nwacsnwacs kuh orekma uh—kuht nuh kwewa eis ma wowo ke orwaclah wowo ingacn—tuhsruhk kuht srwackna akihlen wacngihn luhn ma fuhlwact wo likina in ninac kuh in pahpah ke pahyuck. Wacngihn orekma yohk emet, ac wacngihn luhpan mani, wal, kuh ahkfuhlwact luhn acn uh kuh in ahluhkwelah opi yohk emet luhn sucu uh. Finne meac sahyac sie muhtwacn kuh in orwaclah, mokleyuck suwohs lal tiacna kena orekmalac likina ke sucu uh.\nAtac ke fahsrweni luhn mwet uh ahkkolukye wal suwohs luhn muhtwacn uh ke inkacnek puhkantwen. Sisi tuhlihk luhn kais sie kuh ma enenweyuck luhn mwet uh uniyac insiacn kuh muhtahl yohk emet luhn sie muhtwacn ac kuhnahoslah wal suwohs lal uh. Ma inge pacna oacna nuh ke sesuwohs ke fahsrweni luhn mahno ac ke nuknuk fototo ma tiac ahksrihkye muhtwacn uh muhkwena tuhsruhk ahkkweye kikiacp lah sie fahsrweni ke mahno luhn muhtwacn pa ma ahkuhtweyac yohk srihpaciyacl.\nOasr sie “masap” ke pacl loes ke facsin uh ma lwelahkihnyuck muhtwacn uh in karihngihnyuckyang liki fahsrweni luhn mahno ke lwelah kosro luhn mukul uh. Ma tiac fal ke kain “masap” uh kahlwem na pwacye, ac ahkkolukyeyuck ac sruhngwacyuck. Ke sruhngwacyuck sacn, sie kuh in finsrakkihn tuh mukul uh kuh in pihsryak nuh ke ohiyac fuhlwact, ac kais sie, tuhsruhk ma siena uh sikyak—muhtwacn uh ac tuhlihk muhtwacn uh ingena ahkkweyeyuck in akuhlamihsiyuck oacna masap lwelahkihnyuck mukul uh in oruh uh. Ma met ohiyac fuhlwact luhn muhtwacn uh sapkihn olwelah ac kunohkohn sin mukul uh, kuht ingena oasr kuhpahsr ke aetuhi uh sahyen ma wo, sucu wacngihn pahpah, ac ahkyohkye suhkahsruhp. Pacl wowo oacna sie ke aetuhi uh fihsrwacsr in pihsrwaclah muhtwacn uh liki mokleyuck suwohs lalos ac puhtahtlac nohfohn luhn u uh.9 Ke ma inge oreklac sahyen sackweolah, mukul uh pa “sukohsohk” ac muhtwacn ac tuhlihk uh suc kweok emet.\nAcn se ahktolu ke nuhnak uh tuhkuh sin mwet suc, ke inen oacna sie, luhngse in ellah nohfohn ma siena inmahsrlon mukul ac muhtwacn uh. Ma inge kwacna orwaclah ohiyac ke pahtokyen muhtwacn uh in etwaclah yohk ohiyac luhn mukul uh—in oasrasr yohk, fokoko, ac aorekmai. Ingena oacna nuh ke petsac ac video games in liye muhtwacn uh arlac oruh upac kunohkohn lalos, fihliyacna mahno misac uh ac kuhnahoslah oacna mwacta ke mukwikwi lalos uh. Ahksrihkye nguhn na pwacye in liye mukul uh ke kain kunohkohn inge ac pwacyena srihk liki oruh ke muhtwacn uh pa orwaclah ac kweokkihn ma koluk ingacn.\nPrestuhn luhlahp mah se luhn Muhtwacn Fuhsr Margaret D. Nadauld el luti: “Oasr muhtwacn fokoko fal luhn facluh tari; kuht enenuh muhtwacn suc fihsrwacsrsrwacsr. Puhs tari muhtwacn suc suhfal; kuht enenuh muhtwacn suc kuhlwacng. Puhs tari muhtwacn suc insefuhlwact; kuht enenuh muhtwacn suc puhlaik. Fal tari muhtwacn pwengpweng ac kashruhp lasr uh; kuht enenuh yohk muhtwacn ke luhlahlfongi. Fal rahpkuh lasr uh; kuht enenuh ma wo yohk. Fal ma wacngihn srihpac lasr uh; kuht enenunh suwohswohs yohk. Fal eye lasr uh; kuht enenuh nwacsnwacs yohk.”10 In ekuhllah ma siena luhn muhtwacn ac mukul uh, wacngihnlac sielacna lasr, mwe sang fal luhn mukul ac muhtwacn ma tuhkweni orwaclah sie ma fohnlah wo emet.\nKena luhk nuh sin muhtwacn ac tuhlihk muhtwacn mihsenge uh pa in karihngihn ac ahkolah kuh suwohs ma oan in kowos an. Karuhnganwacng suwohs wowo ac mwe sang wolacna se kom us tuhkuh wi kom nuh facluh uh. Etwacack lowos pa in oruh ma wo ac in wo, ke kowos ukwe Nguhn Muhtahl, wal suwohs lowos ac mokleyuck fah kapwack. Nuh sin muhtwacn fuhsr an ngwac fahk, tiacna tohllah kuh suwohs sacn finne met liki kowos eis nohfohn uh. Karuhnganwacng ahkwoyac tuh kahs lowos in nwacsnwacs, tiac suhfal; tuh nuknuk lowos in ahkkahlwemye puhsisacl, tiac inse fuhlwact; ac tuh kolyuck lowos an in ahkkahlwemye nwacsnwacs, tiac okahrkahr. Kowos tiac kuh in kahsruh mwet sahyac uh suwohs kowos fin tiac suwohswohs.\nTahmtahel, ke wi lowos nuh kwewa, pa kuhpahsr lowos nuh sin God, Pahpah tomowos Inkuhsrao, suc pa kahsruh nuh ke kuh suwohs lowos, ma kowos enenuh in sang pacl nuh kwewa in ma se emet ke moul lowos an. Esam lah kuh luhn Jisus tuhkuh ke srihpen luhngse nuh ke kena luhn Pahpah. El tiacna siena liki ma ma luhngseyuck sin Pahpah Tuhmwacl.11 Kampare in kain in mwet tuhma lutlut sacn luhn Pahpah ac Wen, ac mokleyuck lowos fah tiac wacngihnlac.\nAc nimet sahngweng in orekmakihn puhlakihnyuck sacn ke tiac sahngweng kuh nuhnak muhnahs. “Ahkolah pacl nuh kwewa in sang top nuh sin [mukul, muhtwacn ac tuhlihk] nuh kwewa suc siyuck sum ke sie srihpac luhn finsrak ma oasr insiom.”12 “Luti kahs se; oruh ingena ke puhlan pacl, liki puhlan pacl; ahksuwohsye, kai, kwacfe ke muhtweng in kweok ac mwe luti nuh kwewa.”13 Leum El sapkihn pahpah ninac uh in tuhfahlah tuhlihk uh ke kahlwem ac ma pwacye.”14 Pahpah ninac uh enenuh in lotwelos in pruhe ac fahsr suwohs ye muhtuhn Leum.”15\nKe kwacfeyuck nuh sin muhtwacn uh, nimet lwelah mwet in sulaclah in tiac kahlwem. Ke ahkfuhlact ac ahkkweye kuh suwohs luhn muhtwacn uh, nga tiac fahk muh mukul ac tuhlihk mukul uh tiac enenuh tiac oraclah kunokohn in tu ke ma pwacye ac suwos, muh kunokohn in kuhlwacnsapuh, iwaclah, ac luti pa ma srihk liki ma luhn muhtwacn kuh in fihliyac ma ingacn nuh sin muhtwacn na. Tamuhlwel, lwelah kuht in tu siskacn muhtwacn uh, akacsruhi mwe toasr lalos uh, ac ahkkapye wi luhn wal suwohs lasr sifacna uh.\nTahmtahel sacohk, kuht fungyang nuh ke kuh suwohs kowos use nuh facluh, nuh ke pahyuck, nuh ke sucu, nuh ke Alu uh. Kuht fungyang nuh ke mwe insewowo kowos use liki inkuhsrao ke pruhe ac luhlahlfongi lowos uh. Kuht pruhe ke karihngihnyuck, enenuh, ac engan, ac nuh ke mokleyuck lom in kalweniyuck. Ke inen Jisus Kraist, amen.\n1. 2 Timothy 1:5. 2. Orson Scott Card, “Neighborliness: Daines Style,” Ensign, Eprel 1977, 19. 3. Neal A. Maxwell, “The Women of God,” Ensign, Mei 1978, 10–11. 4. Liye Moses 2:27. 5. Liye Moses 6:57–60. 6. Liye Moses 1:39. 7. “Yac siofok somlah ah, mwet lutlut ke aluhngsei John Bowlby el sokwack lah ma orekweni uh oreklac ke aetuhi karihngihnyuck yohk inmahsrlon sie ninac ac tuhlihk pa pwelucng yohk srihpac nuh ke ahkyohkyeyacn puhla luhn mwet uh. … Ac sie mwet lutlut ke muhtwacn Sara Ruddick el sokwack sie ‘luhngse luhn ninac’ oacna infulwen pahpah ninac wowo uh. Ke ‘muhta mongfihsrwacsr ke luhngse,’ ninac uh ahkyohkye sie etwacack yohk srihpac ke tuhlihk nahtuhlos uh—sie etwacack ma sang nuh selos kahlwem wolacna nuh ke meac ‘pracktis wowo’ emet nuh sin kais sie tuhlihk enenuh in oruh” (Jenet Jacob Erickson, “Love, Not Perfection, Root of Good Mothering,” Deseret News, Mei 12, 2013, G3). 8. Ma pwacye se lah muhtwacn pucspucs ke fihs pucspucs ahkorekmayeyuck kuh orekmakihnyuck ke ma upac tiac fal kwewana ke sucu ac orekma, tuhsruhk etuh nuhnak ac kihsackuhnlah tiacna ac tiac enenuh in eklac mwe ahkkohs kuh ahkorekmayeyuck. El Bruce C. Hafen el ahkahlwemye: “Fin oruh ‘etuh nuhnak’ kalmeyac sie muhtwacn enenuh in fuhlweack ohiyac na pwacye ke insiacl sifacna ac kapkap la sifacna, kahlwemkihn etuh nuhnak uh suhtuhuh. … Tuhsruhk atac sukohsohk mihsenge uh som upaclaclac nuh sahyac, fahklah muhtwacn nuh kwewa muhkwena ke sucu lalos uh. Ke ma pwacye liki pa muku tuhma ac muhtwacn kiac uh enenuh sie sin sie. … Mwet lain suc eslah ninac uh liki enenuh kahsruh nuh ke muhkwena ahluhkwelah infulwen fohk fihsrwacsrsrwacsr luhn kahsruh sie sin sie. Elos suc uslah ninac uh liki etuh nuhnak nuh ke nuhnkuh sifacna ahluhkwelah infulwen fohk fihsrwacsrsrwacsr ke kuhlwacnsap sifacna sollac ma kahsruh nuh ke sie kapkapwack la sifacna luhn muhtwacn se. Ke srihpen ma upaclac inge, akuhkuhin ke ma sacohk oasr luhn ninac uh, ke lut, oruh u luhlahp uh in srihkkihn tiac ninac uh muhkwena tuhsruhk muhtwacn uh yohk” (“Motherhood and the Moral Influence of Women” [sramsram nuh sin World Congress of Families II, Geneva, Plenary Session IV, Nohfohmpuh. 16, 1999], http://worldcongress.org/wcf2_spkrs/wcf2_hafen.htm). 9. Sie ninac ke soko sramsram sihmlac ke Wall Street Journal ahkkahlwemye: “Ke lwelahkihn luhn kuhtuh Mormon uh, evenagelicals ac Orthodox Jews, puhkantwen sesr tiacna etuh ohiyac in luti tuhlihk mukul ac muhtwacn nahtuhsr sifacna in tiac kihtaclah mahnolos ke fihsrwacsr. … Tune, ke u in muhtwacn kawuck luhk sifacna uh, kena se in fohlohkihn in fokoko. Nga tiac etuh sie selos suc wacngihn puhla la ke puhla koluk tiac tui ke fahsrweni luhn mahno somlah lalos sifacna an. Ac wacngihn sie sin muhtwacn nga siyuck ke ma ingacn fahk lah el finsrak elan ‘puhlakihn’ yohk liki” (Jennifer Moses, “Why Do We Let Them Dress Like That?” Wall Street Journal, Mahs. 19, 2011, C3). 10. Margaret D. Nadauld, “The Joy of Womanhood,” Ensign, Nohfohmpuh 2000, 15; kuh Liahona, Jan. 2001. 11. Liye John 8:29. 12. 1 Peter 3:15. 13. 2 Timothy 4:2. 14. LiyeDoctrine and Covenants 93:40. 15. Liye Doctrine and Covenants 68:28. Ma se metMa se tohkoh an